text:
jueves, 28 de julio de 2011
¿Vivi bessôi ise une sielte o une imposizion?
Lis personis no cubiadis a son un grup demografic in cressite tal mont ocidentâl. A Buenos Aires tra no maridats, separâts, divorziâts o vedui, si calcole la metât de popolazion cirche.
----
Seont studis, cuatri su dîs, tra 25 e 65 agns a declarin sei “discubiâts”, ancje ricognossint che a podaressin cambiâ di categorie se cjatassin la persone juste.
L’aument dai no sposats si lu relazione cun la instabilitât des unions. Il posponi tra i zovins il prin compromès, la traietorie su la autonomie des feminis, lis lôr consistentis richiestis tal cjatâ un gnûf "partner".
----
Chest cambi al altere lis formis des relazions, significant che la gran part al travierse un periodi de sô vite adulte, sedi par sielte o par imposizion, cence rivâ a formâ nissun leam seri.
----
Par tancj di lôr il no sposâsi al è sinonim di intimitât e libertât individuâl, concedint une centralitât tai risultâts professionâi, saldant dai leams cun amîs e fîs, favorint une intense vite sociâl. Altris a àn la sensazion di sei isolâts, un fenomen des grandis citâts, dulà che la socialitât dai altris e je plui visibile, che po provocâ une dolorose cjalade in chei che si sintin bessôi. I umans o sin individuis integrats e socievui.
----
Studiis sientifics a mostrin che la gran part des personis no puedin vivi a plen, cence vê par dongje dai afiets, cui cuai podè interagjî. A mostravin ancje che i contats sociâi cun rets di grandis dimensions, dispès e aumente la sensazion di ben stâ. Tes grandis citâts, la metât cirche des personis a vivin solis, che a vedin o no une cubie, ognidun a cjase sô.
----
Ciertis carateristichis de vite moderne a aumentin lis sensazions di solitudin: i spazis publics a àn lassât di sei sîts di incuintri; alts nivei di sfiducie interpersonâl a son privativis di ambients cun grandis disparitâts sociâls e ancje lis gnovis tecnologjiis spes a rinfuarcin l’isolament.
Se lis relazions di cubie a son efimaris, ¿i leams sociâi si slaçarano o si trasformarano tal timp?
----
Rigjavât da un articul di un cuotidian. Galliano lu a sintetizât e tradot al furlan.
----
martes, 12 de julio de 2011
Il purcitut
La siore e jere simpri vistide di neri e strissinave ridint i reumatics dal dormitori ae sale. Altris abitazions a no'nd jere; chel si, un barcon che al dave suntun piçul zardin brun. E cjalà l’orloi che al pendolave dal so pet, e pensà che al mancjave oltri une ore ae vignude dai fruts. No jerin siei. A voltis doi, a voltis trê che rivavin des cjasis in ruvine, passant la plaçute, traviersant il puint di bree sore il fossâl cumò sec, infuriadis lis aghis tai temporâi d’Invier.
Ancje se i fruts a scomençarin a là ae scuele, e rivavin simpri a scjampâ des lôr cjasis e aulis, te ore de pegrece e dal pisul. Ducj i doi o i trê; a jerin sporcs, plens di fan e fisichementri diviers. La anziane e rivave simpri a ricognossi in lôr cualchi carateristiche dal nevôt pierdût; a voltis a Zuan ai corispuindevin i voi o la francjece dai voi e de bocje tal ridi; altris, lis cjatave in Milio o Guido. Nol passave nissun dopo misdì cence che si ves riprodot cualchi segn, cualchi mot dal nevôt.
E pasà cence premure ae cusine par preparâ lis trê scudielis di cafelat e lis fritulis che involuçavin miluçs codogns.
Chel dopomisdì i fruts no sunarin il campanel dal puarton, ma batiint cun lis aìnis il cristal de puarte de jentrade, la anziane e à tardât a sintiju, i colps a continuarin insistents, cence aumentà la lôr fuarce. Al finâl, e je passade ae sale par comodâ la taule, la vecje e sintì il rumôr e viodè lis trê figuris che vevin za fât lis scjalis.
Sentàs ator de taule, cui smursiei sglonfs de dolcece dai pasticins, i fruts a ripeterin lis stessis monadis, si acusarin fra di lôr dai fracàs e tradiments. La anziane no ju capive e ju cjalave mangjâ e veve un ridi imobil; e decidè che Milio i faseve ricuardâ al nevôt plui di chei doi altris. Sore dut cui moviments des mans.
Intant che lavave lis scudielis in cusine e sintì il cor des ridadis, il rumôr di vôs cidinadis dal segret, po dopo il cidinôr. Cualchidun dal cjaminâ cautelôs si svicinave, je no podè sintì il rumôr sort dal fier tal cjâf. No a sintût plui altri, brancolant e colà par tiere, restant cuietute sul paviment de sô cusine.
A ciririn in ducj i mobii de cjamare, sot il materàs. Dividintsi i biliets di bancje e lis palanchis. Zuan ai disè a Milio: - Dai un altri colp, no si sa mai.
A cjaminarin a planc sot i rais dal soreli, rivâts al breon dal fossalon, ogni un al tornà par separât al cuartîr miserabil, ogni un tal so cjasot, Guido, cjatantsi tal so, vueit come simpri tai daspò misdì, al alçà sù, dai vistîts, dai rotams, des scovacis, da un casetin che al veve dongje il so jet, tirant fûr une musine blancje e maglade al metè dentri la cjarte monede e lis palanchis, une musine in zes a forme di purcit cuntune fressure su la schene.
---
Une conte di: Juan Carlos Onetti scritôr Uruguayan (Montevideo 1909, Madrid 1994)
---
La traduzion al furlan e je di Galliano De Agostini
---
---
Suscribirse a: Entradas (Atom)


c: text/html

text:
14 di Fevrâr
Il 14 di Fevrâr e je la 45° zornade dal Calendari Gregorian. A mancjin 320 zornadis pe fin dal an (321° se l'an al è bisest).
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 1382 - Te riunion dal parlament Furlan a Cividât al partecipe pe prime volte Triest.
- 1514 - Tumieç a si rint a lis trupis austriachis.
Vie pal mont[cambie | modifiche il codiç]
Nassûts vuê[cambie | modifiche il codiç]
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- S.Valentin predi

robotstxt: allowed

filter: keep


text:
Ta chestis zornadis l’assessorât galizian
pe culture e pe educazion al à presentât il progjet “FalaRedes” che, dilunc vie
dal an, al previôt uns 250 apontaments intes localitâts che a fasin part de rêt
dai ents locâi impegnâts intal promovi la lenghe proprie de Galizie. Il bacin
potenziâl di chestis iniziativis al è di 750 mil personis, ven a dî plui di un
cuart de popolazion galiziane. L’intindiment dal progjet al è chel di creâ dai
spazis par imparâ e par doprâ il galizian cul infuartî l’ûs de lenghe framieç
di chei che za le fevelin e cul ufrî modei par doprâle a chei che ancjemò no le
fevelin. I apontaments, che a saran ducj sore nuie, a son di trê gjenars. Si
trate di proiezions di curtmetraçs dedicâts massime ai fruts tra i 6 e i 12
agns. Si varà po un contestoriis che al zire pai paîs compagnât di un
ilustradôr. Pai fantats tra i 13 e i 17 agns, invezit, si à pensât a
apontaments là che a podaran scrivi tescj di cjançons compagnâts, tant che mestri
di ecezion, di un dai rappers galizians plui innomenâts.
Font: Xunta de Galicia,
12/03/12


text:
sabato 12 gennaio 2013
Il numero di Gennaio 2013
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
Chest gjornâl inte sô version on-line al ven fûr sul sît : www.ladinsdalfriul.eu
La politiche di chenti e je in smaneç: in Fevrâr e in Avrîl si varà di lâ a votâ! Si vote prime pes politichis e po pes regjonâls. A votâ cui? Lis solitis musis, i solits bolpons, che a prometin a pitinton e no mantegnin mai nuie. Che nus oblein a jessi sotans di Rome e di Triest. Che nus incressin ogni altre dì tassis e gabelis e che nus ridusin simpri di plui i servizis, biel che puescj di lavôr a ’nd è simpri di mancul e int in casse integrazion simpri di plui. Ma che a vadin a trai, o miei che a vadin in Carintie a inferâ çucs ve!
Mandâ un a inferâ çucs in Carintie al jere un mût di dî dai nestris vons, che a frecuentavin dispès chei sît par lavôr o par cumierç, e al voleve dî mandâ un sul folc che ti trai. Ma cumò lis robis a son cambiadis e lâ in Carintie, a logâ, a lavorâ, a vierzi une ativitât produtive e sarès une sielte di gale, une vore induvinade, oltri dut no si varès denant dai vôi cierts personaçs che a van dilunc a menâ la danze a contâ bufulis cence ritegn.
Sintît chestis: venti sù si varès une burocrazie pratichementri zero o scuasit. Une concession edilizie si la oten in siet dîs, mentri a coventin otante dîs al massim par vierzi un implant industriâl. E po si àn capanons a disposizion pes ativitâts comerciâls a partî di 25 euros al metri cuadrât. Tassis clementis sui vuadagns e ancje su lis pais dai dipendents. Cost de energjie pes ativitâts industriâls dal 30% plui basse de nestre. Flessibilitât totâl, o scuasit, pal lavôr. E inmò finanziaments a cui che al decît di investî: fint al 25% dai coscj, cu la prionte di un premi dal 10% di disgravi sui impuarts investîts in ricercje e svilup. Il dut assistût da une rieste di consulents che a ofrissin servizis par judâ e disberdeâ dutis lis dificoltâts che si vessin di vê par implantâ une ativitât industriâl e comerciâl.
Magari nol sarà dut aur ce che al lûs, cundut achel intai ultins dîs agns in Carintie si son vûts 80 investiments talians par un totâl di 800 puescj di lavôr (dai cuâi 80 de Danieli di Buri). Ma, a sclarissin i maiorents de Carintie, in chescj ultins timps si à vût une significative incressite di domandis di sclariments e di informazions, e ancje di propuestis di stralozà di chês bandis la sede sociâl. In sumis a ’nd è une schirie di imprenditôrs di chenti che, acanâts de crisi, perseguitâts di un fisc instabil e (par cui che al paie) ingort, da une burocrazie mastine, tormentâts da bancjis avaris e da un marcjât interni aromai puar che ce, che un pinsîr par lâ a implantâsi venti sù lu stan fasint. E po al è ancje il vantaç che la Carintie e la Austrie a son suntun soiâr privilegjât par podê jentrâ, e po slargjâsi, intai marcjâts todescs e dai Paîs de Europe di Jevât.
Ma no son dome i industriâi che a golin di lâ in Carintie. Cjapìn par esempli la Val Cjanâl, dulà che la crisi ocupazionâl, tal setôr industriâl, dal cumierç e dai servizis e sta fasint scjampâ cetante int, massime i zovins, in part viers la planure furlane e i contors di Udin, ma in part ancje inte daprûf Carintie. Darest a favorî il spostament des personis di là dal confin di Goggau e je la ufierte formative des scuelis di Tarvis, dulà che e ven insegnade la lenghe todescje za des scuelutis. Par un fantat al devente cussì facil perfezionâ ce che al à bielzà imparât a scuele e rivâ cussì a cjantâ, favorît de cognossince de lenghe, un puest di lavôr e une cjase in Carintie. Venti sù a costin mancul i afits des cjasis, la benzine e il gasoli, la energjie eletriche e aduncje il riscjaldament. Inmò, lis copiis che a sielzìn di vivi in Carintie a gjoldin di agjevolazions a sostegn de famee. A ’nd è, par esempli, assegns di 342 euros ogni doi mês par ogni fi, cuote che e incrès a 400 euros se i fiis a van a scuele. In fin, no si po dismenteâ che in Austrie cetancj bens di consum a costin mancul che chenti.
In conclusion stralozâ par lâ a lavorâ, e a vivi, in Carintie non sarès dabon une brute pensade. Darest lu vevin bielzà fat i nestris basavons. O pûr… provìn a inmaneâ un referendum par domandâ che ancje il Friûl al deventi un Land de Österreich. Intant Bon An Gnûf a ducj! (tarvos)
A ducj i letôrs e sostenidôrs di “Ladins dal Friûl”
i augûrs plui sclets di un Bon An Gnûf 2013!
Ladins dal Friûl pag.2 - Zenâr 2013 www.ladinsdalfriul.eu
DAL TIMÂF A LA LIVENCE
Sanitât taiade e autonomie malade di spending review
Cundut achel il mês di Zenâr si vierç il “gnûf Ospedâl di Udin”
In Italie al è daûr a inviâsi un taramot politic daspò che al è stât fat colâ il guvier Monti. Si fasaran lis votazions politichis il mês di Fevrâr cu ven, ma cence la sigurece che il risultât al puarti a une stabilitât. La democrazie e je plui che mai balarine, e chest nol va ben parcè che la democrazie e scugne jessi soredut serietât e sostance. Posizion dal individui inte societât, prin di dut, e sô azion. La azion e je definide dal ategjament che il “civis” al cuiste cuant che al pense e al agjîs.
Il pinsîr al è, par definizion, singolâr. La azion e je, soredut, comunitarie, tal sens che si vierç al rapuart cun chei altris, condizionantle tal ben e tal mâl. E e je propite achì che si palese une sorte di mancjance struturâl tal italian medi, che al ignore ce che al à di jessi il sisteme Paîs. No un agregât di egoisims e di soledâts, ma un ordenât e coordenât insiemit di vitis. Al è chest, darest, un discors che al cjate inte Costituzion premessis precisis. La solidarietât, la avualitât e la responsabilitât a definissin il cuadri plui gjenerâl di riferiment.
Po, a son lis menzons precisis, dedicadis ai dirits, che a sclarissin, par esempli, che “La Republiche e tutele la salût come dirit fondamentâl dal individui e interès de coletivitât, e e garantìs curis cence paiâ ai puars” (articul 32, come 1°). Un intervent fondamentâl sun chest cont al è rivât po daspò tal 1978, cuant che la L.N. numar 833/1978, tal so articul 1, come 3° e sclarive che il Servizi sanitari nazionâl al veve di ocupâsi “di dute la popolazion cence distinzion di condizion individuâl o sociâl e secont lis modalitâts che a sigurin la avualitât dai citadins intai confronts dal Servizi.” Ma dal 1978 in ca la durade de vite e je incressude, ancje parcè che la ricercje e à permetût di fâ dai progrès grandons, ma intant la crisi fiscâl dal Stât e je aumentade e la finance publiche e je aromai rivade sui paradôrs, cussì il Servizi sanitari nazionâl al è jentrât in crisi.
Dut chest par colpe dai citadins che a vivi masse a lunc e che si curin masse? No, par colpe di cui che in chescj agns al à gjestide la Sanitât, strassant e fasint dispès il pas plui lunc de gjambe. Nol è sucedût dapardut compagn. In gjenerâl intes regjons dal Nord lis robis a son ladis avonde ben, achì di nô in Friûl dal sigûr ben. Mentri jù pal stivâl al è sucedût un pôc di dut, favorint di fat la Sanitât privade, naturalmentri a vantaç di chei citadins che a podevin permetisal. Ma cumò che i conts no tornin, che bisugne sparagnâ par cirî di ridusi un debit che al riscje lâ fûr di control, a paiâ a son clamâts ducj inte stesse misure, chei che a àn fat cun cussience il lôr dovê, e chei che invezit a àn spindût e spandût cence ritegn. Tal nestri câs il Friûl-V.J. che al è stât “onest” al è clamât, al pâr di ducj chei altris, a taiâ e a sparagnâ. E chest nol è coret gran, parcè che nol è just disfâ e meti in dificoltât alc che al funzione.
In sumis secont cui che nus guvierne i ospedâi a son lûcs dulà che si strasse, e par cheste reson la capacitât di ricovar e assistenziâl e va ridusude a une medie di 3,7 puescj jet ogni mil abitants. Cussì achì di nô, che o vin vuê 5.260 puescj jet, chescj a varessin di deventâ 4.572, o sei circje 700 in mancul.
A part lis conseguencis che dal sigûr a divignaràn di chescj tais e lis dificoltâts che a podaressin jessi creadis pal nestri sisteme sanitari, che pûr jessint di alt nivel al è dut câs in afan (viôt i timps lunc par otignî esams specialistics e intervents programâts), al va memoreât che intant che chês altris regjons a van a pesâ adimplen sul Font sanitari nazionâl, il Friûl-V.J. al è jessût a so timp di chest Font, e al finanzie completementri cun propiis risorsis il Servizi sanitari regjonâl. Inalore cemût puedial il Stât intervignî obleant a sbassâ il numars dai puescj jet intune Regjon che e proviôt di bessole, cu lis risorsis (tassis) dai propiis citadins, al finanziament des ativitâts sanitariis? Si trate inmò une volte di une intromission injuste inte libare sielte fate dai citadins di cheste Regjon, juste apont autonome e speciâl. Lis manovris centralistis dal guvier di Rome a son dabon fûr dal vade. Ma cheste no je plui nancje une novitât. Si po verementri fevelâ di Sanitât taiade e di autonomie speciâl malade, in chest câs di spending review.
Par completece di informazion al merte memoreât che tal passât 2012 pal propi Servizi sanitari la nestre Regjon e à spindût 2,5 miliarts di euros, impegnant circje la metât dal belanç, mentri par chest 2013, cui tais e sparagns che si proviôt di fâ, cheste spese e calarà a 2,4 miliarts.
In dute cheste balfuerie simpri sul cont de Sanitât, almancul chenti, a ’nd è ancje cualchi buine gnove. In fats cui prins di chest mês di Zenâr si vierç il gnûf Ospedâl di Udin. Si trate dai gnûfs fabricâts dulà che a son za lâts, o che a laran cumò in curt, la radioterapie, un pôcs di ambulatoris, i reparts di oncologjie, ematologjie e il bloc chirurgjic. A chest si zontin la gnove centrâl termoeletriche a cogjenerazion, e la centrâl di sterilizazion. Cussì il gnûf ospedâl al cjape cuarp in maniere definitive, dîs agns daspò che e jere stade poiade la prime piere. Par realizâ chest prin e secont lot a son stâts spindûts 271 milions, ma par completâ ancje i proviodûts tierç e cuart lot indi coventin altris 103, che in chest moment a mancjin.
In sumis il Friûl al à fint cumò spindût ben pe sô Sanitât, che e à cualitât e prestazions di nivel european, e al è just difindile cun fuarce e cence compromissions. Darest, al di là di cui che al vinç o al piert lis prossimis votazions, la int e domande soredut lavôr, une scuele di sest e une Sanitât che funzione. Il rest a son dome fufignis, tabaieçs cence costrut, talianadis juste apont. A ducj Voaltris l’augûr di un seren An Gnûf 2013, naturalmentri in buine salût!
(renzo balzan)
Ladins dal Friûl pag.3 - Zenâr 2013 www.ladinsdalfriul.eu
CRONICHIS DI CHENTI
La crisi no mole e i timps si stan fasìnt simpri plui dûrs
Davâr - An gnûf problemis vieris: la crisi economiche e ocupazionâl il Friûl no mole, anzit, viodût ce balfuerie che e je daûr a discjadenâsi sul plan politic, intai mês cu ven nol è dabon di spietâsi nuie di sest.
O scomencìn contant une storie cussì clamade minime, ma dal sigûr une vore significative par fâ intindi la clime che e je daûr a regnâ. A Davâr, in Cjargne, Milene di Vora e à decidût di sierâ la sô buteghe di scarpis e di marçarie daspò scuasit trente agns di ativitât. Lis resons: masse tassis, masse imberdeis burocratics, masse pôcs vuadagns. Chest al è dome l’ultin dai esemplis di ce fin che a stan fasint lis aromai pocjis buteghis restadis viertis intai paîs di mont. E la politiche ce fasie? Dibot nuie, o ben dome cjacaris cence costrut. Il probleme al è che lôr a son a Triest, e che lâ jù a scugnin atindi a problemis cetant, ma cetant, plui impuartats: la Feriere di Servola, La Sertubi, il puart, il Sincrotrone e vie dilunc. E i cjargnei e lis lôr buteghis… che no stedin a rompi lis devozion ve!
De Cjargne ae Furlanie, o tornìn a fevelâ de Cjartere di Basandiele, dulà che al semee che, daspò il dipuesit alì dal Tribunâl di Milan dal concuardât licuidatori, a sedin rivadis des ufiertis de bande di imprenditôrs interessâts a cjapâ in man la fabriche par tornâ a inviâ la produzion, ancje cu la formule dal afit. Une di chestis ufiertis e sarès rivade de Austrie, e chest al fâs ben sperâ che si sedi, finalmentri, in presince di alc di concret. Intant il conseîr regjonâl Baiutti al à presentât une interogazion ae Zonte parcè che si vebi di valutâ la pussibil partecipazion, ancje in forme minoritarie, de finanziarie Friulia Spa inte eventuâl creazion di une cussì clamade “newco”. Dut al zove, intant i 150 operaris a cjase in casse integrazion a spietin. A spietin rispuestis positivis, pe lôr dignitât e pal avignî des lôr fameis.
Situazion di crisi ancje aes storichis “Latariis Furlanis” di Cjampfuarmit, che a àn prontât un plan di ristruturazion che al proviôt, e nol podarès sei diviers, une riduzion di circje sessante adets. Naturalmentri al è intervignût il sindacât e a son stâts coinvolzûts i sindics de zone, oltri ai assessôrs regjonâi Violino e Seganti.
A Sedean invezit, alì de impuartante aziende metalmecaniche “Mangiarotti Spa” il lavôr nol mancje, massime pes comessis viers il forest, ce che impen e mancje e je la licuiditât, o sei bêçs par paiâ i stipendis ai passe cuatricent dipendents. Ancje in chest câs e je stade clamade a intervignî la Regjon par cirî une soluzion cu lis finanziariis regjonâls: Friulia, Mediocredit e Frie. Ma ancje lis bancjis no puedin tirâsi indaûr, e je ancje une cuestion sociâl, e po la Mangiarotti e je une aziende sane, cun comessis fint al 2017, duncje nol è propit nuie di ce riscjâ.
Pai 76 dipendents de ex Caffaro di Tor di Zuin si prospete invezit un slungjament de casse integrazion in deroghe nazionâl. Intant e je uficiâl la presentazion de propueste vincolant par comprâ la macroaree 7 de bande de “Halo Industry”. Al è chest un pas fondamentâl pe creazion dal gnûf implant pe produzion di clôrsode, o sei par tornâ a inviâ i implants, e aduncje par fâ rientrâ a vore i operaris cumò in casse integrazion. (mateu di prun)
Union Scritôrs Furlans: il gnûf diretîf pal bieni 2013/2014
Felet - Ai 30 di Novembar stât si è davuelte a Felet la assemblee dai associâts ae Union Scritôrs Furlans. L’incuintri si è viert cu la relazion dal dean Renzo Balzan in rivuart a ce che al è stât fat dilunc il passât 2012. La cjosse plui impuarte e je cence altri il fat che la Union Scritôrs Furlans e je deventade editôr dal nestri sfuei mensîl “Ladins dal Friûl". Chest passaç al è stât pussibil cul n.5 dal mês di Mai, daspò che si veve scugnût fâ i proviodûts passaçs burocratics alì de Cancelarie dal Tribunâl di Tumieç, dulà che il sfuei al è regjistrât inte note dai periodics, e aes Puestis, par podê otignî il libret di spedizion in abonament puestâl cun tarife ridusude. Diretôr responsabil al reste inmò Renzo Balzan, e la sede de redazion e reste simpri a Tierç di Tumieç. Al va ancje sclarît che oltri ae spedizion par pueste dal gjornâl, soredut aes bibliotechis e aes associazions culturâls, di chenti e de Ladinie dolomitane, si fâs ancje la spedizion vie e-mail in formât pdf, cun chest mieç si e podût slargja une vore il numar dai contats.
Il secont pont frontât al è stât chel de riviste de Union, “Gnovis Pagjinis Furlanis”. Culì la situazion e je deventade intrigose par vie che il contribût che e da la Provincie di Udin, su la fonde de L.R. 24/2006 (art.26), si è ridusût a a pene mil (1000) euros. Cun cheste cifare si riscje verementri di scugnî sierâ la publicazion, daspò trente agns di significant presince. Par chest an (2012), graziis ae colaborazion de stamparie LitoStampa di Pasian di Prât, si rivarà a fâ vignî fûr une publicazion di sessante pagjinis. Dut câs si à scugnût meti de bande articui za pronts, e chest al è displasût cetant. Vedarìn ce rispueste che si varà aes domandis che si fasaràn pes ativitâts di chest an cu ven, ma al è evident che lis prospetivis no son par nuie buinis.
Vadì che dute cheste situazion e slaife une vore ogni progjet e ogni sorte di iniziative, ancje se la presince de Union Scritôrs Furlans e reste un alc di impuartant inte cente culturâl furlane, soredut par rispiet al so fondadôr Agnul M. Pitane. Un aspiet che lis istituzions invezit a ignorin, co la nestre clape no ven nancje plui invidade a incuintris e cunvignis. Dut câs nô si impacìn di leterature e di culture, e no di politiche.
Daûr di ce che al proviodeve l’ordin dal dì si è passâts po daspò a nomenâ il gnûf dean e il gnûf diretîf, pal bieni 2013/2014. Dean al è stât confermât Renzo Balzan, mentri dal gnûf diretîf a fasin part: Massim Duca (ancje cu la incarghe di segretari-cassîr), Donât Toffoli, Carli Pup, Ennio Zampa, Marc Stolfo e Nin Rodaro. Revisôr dal cont al sarà Lucio Peressi, suplent Zuan Marie Basso. (red.)
Ladins dal Friûl pag.4 - Zenâr 2013 www.ladinsdalfriul.eu
DOCUMENTS
Cunvigne su la tutele dal furlan: si fâs par mût di dî!
Ve cemût che la L.R. 29/2007 no je stade metude in vore gran
Udin - Sabide stade, 24 di Novembar, alì dal Auditorium de Regjon a Udin, il Consei regjonâl si è sfrancjât di une norme cjapade dentri inte L.R. 29/2007 - tutele lenghe furlane - o sei al à inmaneât une Cunvigne che “e varès vût” di fâ il pont su la situazion de metude in vore, juste apont, di cheste normative.
Premetût che nol jere clâr, gran, se la Cunvigne e fos vierte a ducj o ben dome “ai adets ai lavôrs” vûts iniment inte norme di leç, nus risulte che no pôcs di chei che a jerin a cognossince de Cunvigne “a son lâts a Sante Catarine” par vie che al jere evident che e sarès stade nuie di plui che un at di propagande, a bon marcjât, pre - votazions de maiorance regjonâl che e parone tal palaç di Triest.
E cussì al è pardabon sucedût. De bande dai assessôrs Molinaro e De Anna, dal president de assemblee regjonâl Maurizi Franz e ancje dal stes maiorent de ARLeF, Laurinç Zanon, si à vude nome une lungje naine di laudis cjantadis a lôr vantaç di ce che al jere stât fat, usance lôr. No une peraule su la realtât sclete in rivuart de metude in vore de leç che e deve il teme al incuintri: la L.R. 29/2007 e je inmò scuasi dute di aplicâ, soredut parcè che a mancjin i proviodûts regolaments. E no stin a fevelâ de scjarsece dai finanziaments (ma no par ducj!) burîts fûr de Regjon dal 2008 a vuê, che, par cierts setôrs come i media, la informazion vadì, a risultin jessisi disfantâts par ben doi agns. Une situazion che po tal dopomisdì dai 24 di Novembar e je stade denunciade, cun fuarce, des realtâts associativis cence brenis su pe schene.
Darest tal 2008, a pene elezût, il president Renzo Tondo al veve cun clarece fat capî di considerâ la tutele de lenghe furlane un “cost” di svuincâ parcè che la tutele de seconde - sul plan numeric - minorance linguistiche storiche che e vîf in Italie (e maiorance etno- linguistiche in Regjon), par lui no jere “une prioritât”. Al po tignîsi in bon co al è stât contentât dai siei assessôrs De Anna e Molinaro, che no si son sparagnâts fregul tal no meti in vore cheste leç regjonâl di tutele de lenghe furlane.
E inmò a àn vût ancje cûr di inmaneâ une Cunvigne, sevi pûr proviodude de leç stesse, par vignî a contânus cetant che a son stâts brâf a fâ “scuasit” nuie e dome viers la fin de legjislature?
Mai vie po! Di ce stano fevelant? Dai marzians che a zirin par Felet? Ma pensino pardabon che i Furlans a sedin cussì maucs di crodi aes lôr sflocjis. I fats a costin, lis peraulis no, o ben sì, la spese par organizâ une cunvigne inutil straçant, cussì, inmò bêçs par dibant. Ju vessino dâts a Radio Onde Furlane chei bêçs alì a varessin almancul fat une opare di ben, e cetante plui biele figure.
Simpri sul cont di cheste “curiose” liende o publichìn, culì sot vie, il document che al è stât prontât par cheste dade dal “Comitât 482”. Un document puntuâl, che al met in clâr dutis lis mancjancis “politichis” intai rivuarts de mâl glotude L.R. 29/2007. (red.)
Sabide ai 24 di Novembar si tignarà a Udin la prime Conference regjonâl su la lenghe furlane. Si trate di un apontament proviodût de L.R. 29/2007 pe tutele, pe promozion e pe valorizazion de lenghe furlane tant che ocasion par controlâ la metude in vore de leç. Dal moment che l’ordin decidût pai intervents al confine dal dopomisdì, pôc prime de sierade dai lavôrs, i spazis a disposizion dai rapresentants dal associazionisim e dai sogjets impegnats ogni dì par promovi il furlan e par difindi il cuadri de metude in vore de L.R. 29/2007 cussì cemût che al ven fûr de ativitât di verifiche fate in chescj agns dal “Comitât 482”.
Dal moment che si larà a fevelâ dome de metude in vore de L.R. 29/2007 o lassin de bande ducj chei altris ponts critics che a pesin su la lenghe furlane. O domandìn scuse pe lungjece dal test, ma viodût che no cjapìn part ae campagne eletorâl o vin miôr che a sedin i fats a fevelâ - e une analisi atente dai fats e domande un minim di aprofondiment - e o lassìn che a sedin altris a fevelâ a colps di slogan.
Politiche linguistiche Daûr de leç, lis prioritâts di intervent a varessin di jessi fissadis par mieç di trê gjenars di plans: un Plan Gjenerâl di Politiche Linguistiche de durade di cinc agns svilupât de aministrazion regjonâl su propueste de ARLeF; dai Plans pes prioritâts di intervent cui obietîfs di rivâi an par an; e dai Plans Speciâi di Politiche Linguistiche che Regjon, ents locâi e concessionaris di servizis publics a vevin di dâsi par definî i lôr intervents pal furlan suntune dade di cinc agns. A vuê, par chel che o savìn, “nissun di chescj plans al è stât fat bon”. Un tant al impedìs ancje di controlâ in ce grât che lis aministrazions locâls e i sogjets concessionaris di servizis publics a àn metût in vore la leç.
La Zonte regjonâl e je clamade a presentâ ogni an une relazion in Consei sui progrès inte metude in vore de leç e, ogni cinc agns, un rapuart sui risultâts otignûts tal infuartî l’ûs dal furlan. Se par viodi chest ultin o spietìn cun fiducie la Conference di sabide, “no si à inmò viodude nissune des relazions anuâls cundut che a àn di jessi rindudis publichis”.
Par fissâ i indreçaments de politiche linguistiche, la ARLeF e varès vût di podê zovâsi di une “Comission pal ûs sociâl de lenghe furlane”, nomenade cun decret dal president de Regjon, ma di cheste Comission “no si viôt olme”.
Tra i imprescj di fonde par meti in vore une politiche serie pe lenghe, la L.R. 29/2007 e proviôt ancje la “certificazion linguistiche”. Mûts, criteris e carateristichis par otignî la certificazion a vevin di jessi fissâts cuntun regolament regjonâl di dâ fûr dentri di sîs mês de jentrade in vore de leç ma, dopo di passe cuatri agns e mieç, “il regolament nol è inmò vignût fûr”. (al va indenant a pagjine 5)
Ladins dal Friûl pag.5 - Zenâr 2013 www.ladinsdalfriul.eu
DOCUMENTS
Cunvigne su la tutele dal furlan: si fâs par mût di dî!
Ve cemût che la L.R.29/2007 no je stade metude in vore gran
(al ven indenant di pagjine 4) Scuele - Par partî in maniere continuative cul insegnament dal e par furlan, la leç regjonâl e domandave di prontâ: un regolament cul plan operatîf di sisteme pes scuelis; un regolament par fissâ lis competencis par insegnâ il e par furlan; la nassite di une Comission permanent pal insegnament de lenghe furlane. Par imbastî ducj chescj struments operatîfs, la aministrazion regjonâl i à metût diviers agns cul risultât che “l’an scolastic 2012-2013 al è il prin dulà che la leç 29/2007 e tacarà a jentrâ in maniere graduâl intes scuelis”.
Cualchidun al à dite che il ritart al diven de impugnazion denant de Cort Costituzionâl di une part dai comis de leç, ma la sentence e je dal mês di Mai dal 2009 e, aduncje, ancje a volê tignî par buine cheste spiegazion, i agns di ritart a son plui di trê. Par judâ a imparâ il furlan ancje fûr dai trois scolastics tradizionâi, la leç e proviodeve che alì de ARLeF al fos metût sù un “regjistri dai volontaris pal insegnament de lenghe furlane”, regjistri che invezit “nol è stât inmò inviât”.
Media - Ancje pai intervents a pro dai mieçs di comunicazion la Regjon e veve di dâ fûr un “regolament”. Lu à fat “dome sul finî dal 2011”, ma al fronte dome la part dedicade a radios e televisions e al lasse fûr la cjarte stampade e internet.
Dut câs in chescj agns chest “setôr al è stât penalizât a fuart”. Cun di fat lis leçs finanziariis regjonâls pal 2010 e pal 2011 a vevin gjavât ducj i finanziaments pal setôr, finanziaments che a son stâts tornâts a meti dopo di cetantis protestis dome cu lis variazions di belanç dal 2011, ma cuntune riduzion dal 25 par cent rispiet ae cifare che si veve prime. Cun di plui, par chel che o savìn, i programs fats in gracie dai fonts pal 2011 a son stâts saldâts dome chest Novembar, intant che aes domandis presentadis in Zenâr pai fonts 2012 (che al 75 par cent a varessin di lâ aes televisions, penalizant cussì il setôr radiofonic che in chescj agns al è stât il plui continuatîf e vivarôs tal doprâ e tal promovi la lenghe) no je stade dade inmò nissune rispueste.
Realtâts associativis - La L.R. 29/2007 e proviôt ancje che la Regjon e finanzii, in maniere proporzionâl
ae lôr ativitât, chei sogjets indotâts di une organizazion e di une struture stabile che a davuelzin une ativitât cualificade e continuative a pro dal furlan. Al è zaromai di agns che e je stade comunicade la volontât dal esecutîf regjonâl di fissâ dai criteris obietîfs par sielzi chescj sogjets e par ripartî lôr lis risorsis, ma des peraulis par cumò no si è inmò passats ai fats. L’unic fat che si à viodût al è chel de “riduzion progressive des risorsis”, inviade za di agns e “metude in vore cun tais orizontâi che no tegnin in nissun cont la proporzion, la cualitât e la continuitât des ativitâts davueltis”, e nancje dal gjenar di organizazion e de struture dai diviers sogjets. Cun di plui, se al sarà confermât il tai liniâr dal 50 par cent des risorsis par ducj i sogjets ricognossûts, si darà un colp mortâl propit a chei che a lavorin ogni dì pal furlan e che par fâlu a àn bisugne di dipendents e struturis saldis.
Division des competencis - A ingredeâ inmò di plui la situazion e je rivade ancje la “division des competencis su la lenghe furlane tra doi Assessorâts (Culture e Istruzion)” e la riduzion progressive des capacitâts operativis dal ufici che une volte al rapresentave il “Servizi regjonâl pes identitâts linguistichis”.
La ARLeF, che e varès di jessi l’orghin di riferiment pe politiche linguistiche pal furlan, in chescj agns si è cjatade dispès in dificoltât par vie de “scjarsetât numeriche e de precarietât dal so personâl”. Il statût gnûf de Agjenzie par cumò nol semee che al vedi zovât masse a risolvi chest probleme, ma al à stramudât il Comitât Tecnic Sientific (che nol diven di une nomine politiche direte) intun sempliç organisim a clamade, cence nissune pussibilitât di intervent.
Conclusion - Par chel che o vin podût viodi fin cumò, chel achì al è il stât de (no) metude in vore de L.R. 27/2009. Lis problematichis che o vin presentât culì a son stadis segnaladis plui e plui voltis, ma cence ricevi nissune rispueste direte de bande de aministrazion regjonâl. Al è un cuadri - magari cussì no - che nol à bisugne di altris coments.
(carli pup - puartevôs dal Comitât 482)
Di chel dì che il Friûl al è passat sot de Italie e je scomençade la vuere cuintri la lenghe furlane.
Cualchidun, salacor, la veve nulide ancje prin: tra i patriots dal '48 e dal '59 indi jere di chei che ni si sporcjavin a fevelâ par furlan. Ma chel al jere afâr lôr: i sfuarçs par distudâ la lenghe a son vignûts dopo. A son vignûts di ogni bande: de bande di putrops furlans che a àn tacat a scrivi par furlan in maniere ridicule, par fâ viodi che il nestri lengaç al è fat di peraulis talianis cun cualchi çoncjadure da pît, de bande dai gramatics che si son butâts tant che liparis aduès dal Ascoli - il glotolic dal mont - par vie che al veve vût cûr di visâsi che nol jere pussibil meti il furlan tal complès dai dialets talians; de bande de stampe nazionaliste che e jere cjalde di netâ ducj i cincuante mil dialets talians; de bande bande dal guvier che al dave istruzions segretis di promovi la invasion di funzionaris e mestris "talians" tal Friûl, par convertî cheste int che no semeave masse contente des tassis sul masanât e de bocjade cuistade pal mont spudant balins.
Cun cheste biele politiche o sin rivâts fintremai ai timps di aur de farse litorie. In chê volte si è discjadenade une altre bissebove plui furiose di prin. I prefets a mandarin la proibizion a dutis lis stampariis di publicâ ancje une sole rie di furlan e sepi Diu ce vitis che e à fat la Filologjiche a molâ fûr, tra nûi di incens da "guidadôr", chel fregul di "Strolic".
(josef marchet - "Patrie dal Friûl" - Març 1950)
Ladins dal Friûl pag.6 - Zenâr 2013 www.ladinsdalfriul.eu
DAI FATS E DE CULTURE
DES TIERIS LADINIS
Interviste ae poete ladine dolomitane Roberta Dapunt
Urtijëi / St. Ulrich (Bz) - Tal ultin numar de riviste “Gana”, che e jes come suplement dal setemanâl in lenghe ladine “La Usc di Ladins”, dedicade al mont feminîl, e je stade publicade une interessant interviste a poete Roberta Dapunt. Roberta Dapunt, juste apont, e je nassude tal 1970 in Val Badie, dulà che e vîf cu la sô famee intun lûc clamât Ciaminades, e e à publicât cumò di resint, cul editôr Folio di Bolzan/Bozen, une racolte di poesiis compagnadis di fotografiis cul titul di “Nauz”, dedicade al lavôr dai paurs dilunc il cicli dal an. Altri sôs oparis a son vignudis fûr tal 1993 (“OscuraMente”), tal 1999 (“La carezzata mela”) e tal 2008 (“La terra del paradiso”), mentri tal 2013, cul editôr Einaudi e vignarà fûr la racolte di poesiis “Le beatitudini della malattia”.
La interviste, realizade di Erika Castlunger, la publichìn culì sot vie, adatade e voltade par ladin furlan. (edelweiß)
D. Cuant i ise vignude la passion pe leterature e pe poesie?
R. La passion pe poesie e pe leterature e je cressude parie cul cressi de mê persone, jo o vût simpri chest interès, come che altris a àn altris interès. O ai coltivât cheste mê passion, che mi sta da cetant apaiament, di cuant che o ai scomençât a lâ a scuele.
D. Scrivi al è un impegn che al domande timp e dedizion. Cuant isal il moment particolâr dulà che e je plui ispirade, dulà che e scrîf di plui?
R. No ’nd è un timp particolâr, la ispirazion e rive des tematichis che e propon la atualitât dal vivi di ogni dì, di cualchi leture, dal scambi di ideis cu lis personis che si incuintrin. Cundut achel i mês dal Atom e dal Unvier a son chei che, pe atmosfere particolâr che a rivin a creâ, dulà che il gno scrivi al ven di plui inviulât.
D. Lis sôs poesiis a dan al letôr la sensazion di un mont cidin, bonât, cun cadencis regolârs, un mont dulà che il vivi al cuiste une dimension sclete, particolâr, almancul par chel che al inten lis personis; isal il mont dulà che jê i vîf? Ce rapuart aie impen cul mont dulà che il vivi al è afanôs, frenetic?
R. O ai la fortune di podê vivi intune realtât rurâl inmò intate. Une realtât dulà che esist la stale, i imprescj par lâ a fâ il fen, dulà che si va tal bosc daprûf a fâ lis legnis che a coventin par scjaldâsi, dulà che ore presint si cope il purcit in cjase, o sei la cuotidianitât de Val Badie dulà che il vivi a continue a vê une ande divierse rispiet al vivi de citat, a misure di om e di ambient. A dut chest o partecipi ancje jo, e e je une grande biele robe. Chescj a son aspiets impuartants de me vite, mi dan un inricjiment che mi saponte tal gno impegn.
D. Une tematiche ricorint de sôs poesiis e je chê dal grant rispiet pe nature. Par jessi buine di trasmeti cheste tematiche cu la poesie, al covente un grant coinvolziment, une sorte di devozion pal ambient?
R. La nature e je la prime realtât che o viôt ogni buinore cuant che, a pene jevade, o tiri la tindine par cjalâ difûr ce zornade che mi spiete. Dute la mê vite e je compagnade de nature, cussì chestis sensazions a son deventadis lis tematichis impuartantis de mê poesie. Dut câs il teme fondamentâl par me e je la persone. A traviers la nature e la sô descrizion o cuisti elements, o ben metaforis, che mi judin a contâ la
persone.
D. Une altre tematiche interessante che si cjate intes sôs lirichis e je chê dal misteri de muart, che e fâs part de vite. Cualis lis resons di chestis riflessions?
R. Inte nestre culture ocidentâl chescj aspiets a son dispès platâts, se no fintremai refudâts. Nol è inmò cussì, par cumò, intai paîs plui piçui come chei che o vin intes valadis ladinis. Achì e esist inmò la tradizion dal murî a cjase, dal defont che prime de sepulture al reste in vàres inte sô stüa, cu la int di cjase che lu vegle e la parintât e i amîs che a vegnin a puartâ la ultime preiere, l’ultin salût. Po o vin lis cortines (simitieris) dongje lis glesiis, e lis tombis a son tignudis cetant cont e visitadis dispès. Par me la muart e je une presince e no une lontanance inte esistence de persone e nus compagne inte vite di ogni dì.
D. A part il grant rispiet pes tematichis tratadis intes sôs poesiis, si olme par dongje ancje un grant rispiet pal lengaç, pe sielte de peraule juste?
R. Dal pont viste linguistic la poesie e je il risultât di une ricercje profonde dal lengaç, po a vegnin ancje la ispirazion e i sintiments de persone. La int e à bisugne de poesie, e cuant che cheste e je buine e sa trasmeti sensazions e e jude a fâ ricognossi lis esperiencis de propie vite. La poesie e propon un lengaç che al jude inmò a tirâsi fûr de cuotidianitât, al jude a fantasiâ, a diliberâsi dai aspiets afanôs de esistence.
D. Inte sô ultime publicazion “Nauz” ancje lis fotografiis a dan un sens particolâr al libri. Sono fotografiis realizadis di pueste pal libri?
R. Lis fotografiis, in blanc e neri, lis ai fatis e svilupadis jo. No son dut câs stadis pensadis par jessi compagnadis a une specifiche poesie. “Nauz” par me al è un ringraziament par dut chel che o ai podût imparâ a Ciaminades, lûc de mê anime.
D. Isal impuartant par jê il confront cun altris scritôrs e artiscj?
R. I scritôrs par solit no si confrontin. Si cognossin e a scambiin impressions e opinions ae ocasion di mostris e di cunvignis leterariis, ma po dut al finìs alì. Dut câs jo o ai cetancj compagns, sedi tal ambient de art figurative che in chel de leterature, e il confront sul lengaç e sul mût di fâ culture al è chel che plui mi interesse e dulà che si po imparâ di plui.
Ladins dal Friûl pag.7 - Zenâr 2013 www.ladinsdalfriul.eu
INTAI PRÂTS DE CULTURE FURLANE
Une interessant iniziative leterarie dal Circul dai Anzians di Tumieç
Tumieç - Il 2012 al è stât declarât de Union Europeane “L’an dal invieliment atîf”. Po ben une biele rispueste sot chest aspiet le à dal sigûr dade il “Il Circul dal Centri Diurni dai Anzians de Citât di Tumieç”, che al à tant che dean Pierino Delicato, co a so timp al à vude la biele pensade di inmaneâ un premi leterari, di prosis e poesiis par talian e par furlan, titulât “Flash dal passanto - ovvero il tempo della memoria”. A cadence bienâl, chest premi al è rivât, cun chê dal 2011, ae sô VI edizion. Ma la cjosse plui interessant e je che lis prosis e lis poesiis premiadis, oltri a chês che la zurie e à considerât di une cierte valence leterarie, a vegni po publicadis parie intun volum.
E propite ai 20 di Otubar stât, a Palaç Frisac di Tumieç, al è stât presentât, par cure di Marina Di Ronco e di Renzo Balzan, il volum (pp.148) che al cjapave adun lis oparis che a vevin concorût intes edizions IV-2007, V-2009 e VI-2011. Une publicazion curade dal professôr Ermis Dorigo, pai tescj par talian, e di Renzo Balzan pai tescj par furlan. Il disen de cuviertine, che al rapresente un personaç simbul de Cjargne come che al è Romano Marchetti, lu à realizât il pitôr Bruno Tontini, mentri i biei disens dentri vie a son opare de artiste di Nonte di Soclêf Barbara Picotti.
I ricuarts biei a van dilunc a vivi e a jessi vîfs par simpri, ma a tempelin in maniere dolorose parie cul timp che al passe. Dut câs ancje chei bruts a van ricuardâts, a mancul che no si crodi a ce che al scriveve Groucho Marx: “Ricuardâ il passat al sierf al a vignî, cussì no tu ripetarâs i solits erôrs: tu indi inventarâs di gnûfs”. Mentri Indro Montanelli al scriveve che: “… un popul che al dismentee il propi passât nol savarà mai nuie dal propi presint”.
La storie no po dânus un program pal a vignî, ma e po dânus une plui profonde comprension di nô stes e de nestre comun umanitât, in maniere che o podìn miei frontâ il futûr. Inte societât dal consum dal dì di vuê, invezit, i ideâi si disfantin e la classe sorestante di vuê e je pluitost assent, lassant i zovins intai intrics di un presint vueit: cence passât e cence a vignî, no ’nd è identitât individuâl ni identitât coletive e nancje nol è pussibil un vivi civîl fondât su valôrs condividûts.
Par fortune, secont il Circul dal Centri Diurni di Tumieç i ricuarts no van mai cancelâts: la memorie e à di custodî la clâf in maniere gjelose rindintju, se al è pussibil, olmis marcadis par simpri; par esempli, consegnantju ae scriture, a un libri - il secont in chest câs - che, dutun in chel, si presti ae difusion tal presint e al mantegni une sô durade tal futûr parcè che, cun dut il grant slargjâsi de presince dai gnûfs media , o viodìn che il libri al manten inmò une sô centralitât e une sô slargjade fasse di letôrs afezionâts, ancje di memoriis, miei inmò se leadis ae realtât locâl. Anzit, in chest moment di grande balfuerie psicologjiche, inteletuâl e civîl, o vin plui che mai bisugne di memoriis, par saldâ la nestre identitât a un passât sigûr, ancje se par tancj aspiets maluseriôs. La distance temporâl, par altri, e slontane il dolôr e e fâs vignî fûr i aspiets
dolçs e nostalgjics di un mont che inte sô puaretât e soference
al saveve mantignî aspiets di umane pietât e solidarietât, e la dolcece de zovinece. Cussì si po dî cun Euripide che “… cui che al trascure di imparâ in zovinece al piert il passât e al è muart pal a vignî”, e cun Seneca che “… une vore curte e insiliose e je la vite di chei che a dismentein il passât, trascurant il presint, a àn teme dal futûr: rivâts al moment ultin de lôr esistence, tart a comprendin di jessi stâts cjapâts intes voris par masse timp cence concludi nuie di sest”.
Cemût che al scriveve Arthur Scopenhauer: “Viodude dai zovins, la vite e je un a vignî une vore lunc. Viodude dai vielis, un passât curt”: chest ultin aspiet lu comprendin soredut inte conte che e à come teme il limitâ de vite o, se o volìn, il soiâr de muart. Parcè che, verementri, diviersis contis e poesiis a son ricjis di meditazions esistenziâls e di metaforis e analogjiis clupidis - confront cu la miserie dal presint - su la savietât dai anzians; sul scambi gjenerazionâl tra zovins e nonos; su anzians che a vuelin meti al lôr servizi la propie esperience; su la soledât dai vielis; su lis figuris di personaçs che a tignivin unide la comunitât cu la lôr fuarte personalitât, la lôr dedizions cence compromissions a la int dal propi paîs.
Ma daprûf a dut chest e ven fûr, e nol podeve jessi diviers, la storie dal passât Nûfcent de Cjargne: la emigrazion intai siei aspiets aventurôs e tragjics sot l’aspiet sociâl, lis dôs Vueris Grandis, la Resistence, la invasion dai cosacs, la Republiche de Zone Libare, lis depuartazions intai cjamps di concentrament, il daspò vuere e il seguitîf svilup urbanistic e sociâl. Cun dôs tonalitâts prevalents di scriture: chê sclete e realistiche, cence piniis e cence lagrimis, dal vualmâ madûr; chê serie e partecipade ma un pôc inviulade e soredut puartade a prudelâ la sperance ancje inte tragjedie dal vualmâ zovanîl come, par esempli, chel tornâ a proponi in ambient cjargnel la vicende di Giulietta e Romeo.
In sumis chest concors leterari rivât, come che o vin vût iniment denant trat ae VI edizion, cui siei dîs agns di vite al conte in maniere metaforiche une storie: la continuitât e la fedeltât ai propis ideâi dai associâts al Circul e la lôr cuotidiane, umane e sociâl opare di solidarietât e di socializazion e di bataie cuintri l’isolament e la soledât dai anzians. E chest nol è dabon pôc!
Une ultime note la risiervin ae presince di tescj par furlan al concors. Une presince numerose e di cualitât co la edizion dal 2007 e je stade vinçude di Mario Linussio cu la conte “Un om di mistîr”, la edizion dal 2009 inmò vinçude di Linussio cu la conte “Scoltait”, mentri il secont puest lu à vuadagnât, simpri cuntune conte par furlan titulade “Gjovanin il Cjargnel”, Eugenia Monego Ceiner. Inte ultime edizion dal 2011 simpri Linussio e Monego Ceiner a àn vuadagnât il secont e il tierç puest. Di segnalâ, simpri par chel che al inten il furlan, lis poesiis di Guido Candido e une prose di Antoni Adami dedicade al personaç dal “Siôr Santul”, il storic e mai dismenteât plevan di Çurçuvint. (von zërclare)
La XVI edizion dal concors “Glemone: îr, vuê e doman” a Jacum Vit
Glemone - La XVI edizion dal concors leterari “Glemone: îr, vuê e doman” le à vinçude il poete e scritôr Jacum Vit che al veve presentât un lavôr teatrâl, a teme libar, destinât ai fruts des scuelis titulât “Vûtu comprâ la vous di un rusignûl”. Il secont premi lu à vuadagnât invezit Francje Mainardis, il tierç premi in fin al è lât a Jacumine De Michelis. Buine ancje la partecipazion intes dôs sezions riservadis aes scuelis. Inte tierce sezion il prin premi al è stât assegnât a un lavôr multimediâl presentât de scuele secondarie “A. Matiz” di Paluce. Inte seconde sezion il prin premi lu à impen ricevût la scuele primarie “G. Carducci” di Udin.
SCRITÔRS E LIBRIS IN MARILENGHE
“Scritôrs e libris in marilenghe” intun libri
E je cussì vignude fûr une piçule antologjie de leterature furlane
Il mês di Novembar stât, de stamparie Moro di Tumieç, al è vignût fûr il libri “Scritôrs e libris in marilenghe - Schedis di leterature furlane tiradis fûr da Ladins dal Friûl”. Si trate, cemût che al evidenzie il titul, di une racolte di articui tirâts fûr dal nestri sfuei tra il 2007 e il 2011. Par jessi plui precîs si trate de racolte des recensions dai libris furlans publicadis in cheste nestre ultime pagjine. Il risultât al è stât un libri di 127 pagjinis dulà che si po cjatâ une sorte di piçule antologjie de leterature furlane. La testemoneance di chest nus ven dade dai autôrs presints inte racolte: Renzo Balzan (Edelweiß), Antoni Beline, Ane Bombig (Ane di Fare), Novella Cantarutti, Aurelio Cantoni (Lelo Cjanton), Alessandro Carrozzo, Gianfranco D’Aronco, Lucina Dorigo, Giorgio Faggin, Beno Fignon, Marie Forte, Gianni Gregoricchio, Roberto Iacovissi, Lenka Kalzova, Jolande Mazzon, Otmar Muzzolini (Meni Ucel), Sandro Naiaretti, Zuan Laurin Nardin, Zuan Nazzi Matalon, Gemma Nodale, Nadia Pauluzzo, Agnul Micjêl Pitane (Agnul di Spere), Carli Pup, Carlo Sgorlon, Marc Stolfo, Achil Telin, Zuan Urban, Lussie Vacchiano Sasso, Ide Vallerugo, Luzian Verone, Dino Virgili, Pierluigi Visintin e Domeni Zannier.
In sumis une sorte di flôr de leterature furlane tra il passât Nûfcent e chest inizi di Vincjesim-prin secul. Un Nûfcent che al à contemplât un timp cetant ric pe leterature furlane sevi sot il profîl de cualitât sevi de cuantitât. Baste memoreâ che fra la Prime e la Seconde vuere grande si à vût un prin rinovament dal mût di fâ leterature par furlan, che si fasè concret a traviers lis oparis di autôrs come Ugo Pellis, Zuan Lurinçon e il nestri plui grant critic leterari, o sei Bindo Chiurlo (1866-1943), ae cui ispirazion poetiche si zontarin studis di estetiche, filologjie, leterature taliane e foreste e che si cjatarin adun inte Societât filologjiche furlane, nassude a Gurize tal 1919.
Un gnûf rinovament si invià inmò juste in timp di vuere, soredut par mert dal gurizan Franzil de Gironcoli (1892-1979) che cu lis sôs “Elegie”, nus propon une poesie travanade di amarece. Une liriche virgjin, aristocratiche, no dialetâl, ma scuasit di divignince classiche. O sin tal 1944 e Pier Pauli Pasolini cuntun pôcs di zovins di Cjasarse, olmant la persistence inte nestre leterature di temis e di formis aromai vieris, al cjonçà ogni leam cul passât cirint di aplicâ al furlan lis esperiencis de “peraule-sun”. Vâl a dî che al intraviodè la misure che e podeve cuistâ la poesie furlane cul so adeguament aes corints contemporaniis e no dome talianis, mediant l’ûs des “ radrîs romanzis” de nestre lenghe e doprant la sô fuarce interne e la sô purece par tornâ a fâ sverdeâ la dibot aromai secjade plante de leterature. In sumis al esprimè une consapevul e vierte ribelion cuintri il tradizionalisim de leterature furlane, par esprimi inte nestre lenghe lis creis pussibilitâts di palesâ cun frescjece lis sutilis vibrazions che a metin adun il tiessût de liriche contemporanie, mediant zûcs ritmics, ategjaments stilistics, efiets fonics, essenzialitât espressive e gnûf lengaç poetic.
Un altri grant personaç che intai agns dal daspò vuere al è stât un partidant dal rinovament de culture furlane che al puartà al metisi adun di une cussience nazionâl furlane, al fo Josef Marchet (1902-1966), autôr dal riscat de lenghe e de leterature furlanis cul fin di rindilis atuâls oltri che promotôr de unitât des feveladis furlanis a traviers une coinè. A lui i va ancje il mert di vê sostignût il metisi adun dal moviment leterari di “Risultive”, fondât tal 1949 dai poetis Novele Cjantarute, Lelo Cjanton e Dino Virgili. Cheste associazion e contribuì cetant al afermâsi de zovine poesie furlane intai agns Cincuante, ae cuâl si zontarin Alan Brusin, Marie Forte, Otmar Muzzolini, Riedo Pup, Jolade Mazzon e Albert Picotti. La riviste di studis romançs “Il Tesaur” e vignì invezit inviade di Zuanfranc D’Aronco tal 1957 e e viodè la adesion di Nadia Pauluzzo e di Francescje Barnaba. Seneôs di rinovament, ma colegâts cu la miôr tradizion popolâr furlane, i poetis di chescj doi moviments leteraris a verin il mert di dimostrâ cemût che il furlan a podès esprimisi in formis modernis purpûr restant leât ae tradizion.
Domeni Zannier, Galliano Zoff e Mario Argante a fondarin invezit la “Scuele Libare Furlane”, e po il manifest progjet culturâl de “La Cjarande” tal 1966, dal titul di une cetant interessant antologjie poetiche. In fin tocje ricuardâ Agnul M. Pitane, che tal 1982 al fondà la “Union Scritôrs Furlans” cu la adesion di Renzo Balzan, Zuan Marie Basso, Antoni Beline, Ovidi Colussi, Duili Corgnali, Mario De Apollonia, Zuan Frau, Celso Macor, ZuanCarli Menis, Zuan Nazzi Matalon, Albert Picotti, Riedo Pup, Nin Rodaro, Luzie Sasso, Raimont di Strassolt e Enio Totis. La smire de Union e jere chê di doprâ la lenghe furlane sedi tal cjamp leterari sedi tal cjamp dai mieç di informazion. Cheste progjet al à cjatât il so supuart inte publicazion de riviste “Gnovis Pagjinis Furlanis”, che e ven buride fûr inmò in dì di vuê.
Il rest de storie leterarie de nestre lenghe la cjatìn juste apont testemoneade intes pagjinis dal libri che o vin vût iniment denant trat, o sei “Scritôrs e libris in marilenghe”. Tocje ancje sotliniâ il fat che une grande floridure leterarie furlane di ogni gjenar (poesie, prose, teatri, traduzions) si la ve daspò il taramot dal 1976, come une prionte de cjapade di cussience de impuartance di difindi lis propiis radrîs etnichis e culturâls daspò che il disastri naturâl al veve fat pierdi personis e cjasis, mudât il paisaç, comprometût il tiessût sociâl e l’implant coletîf di concezions, tradizions, crodincis. Chest risvei leterari al puartà a un aument de produzion dai libris in ogni cjamp, des poesiis, ai romançs, des oparis pal teatri ai saçs di gnûfs autôrs, e inmò ae ristampe dai classics, di vocabolaris, gramatichis, racoltis di proverbis, di oparis sul cont des tradizions e dal costum.
La schede: R. Balzan-Edelweiß (par cure di), Scritôrs e libris in marilenghe - Schedis di leterature furlane tiradis fûr di “Ladins dal Friûl”, Ed. CjargneCulture, Tumieç 2012, pagjinis 127 .
Ladins dal Friûl / Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version on-line su Internet al ven fûr sul sît : www.ladinsdalfriul.eu
Realizât cul sostegn finanziari de Provincie di Udin (L.R. 24/2006 art.26)
Pubblicato da Aldo Rossi a 15:14
Etichette: Ladins dal Friûl
Iscriviti a: Commenti sul post (Atom)


text:
Il superament dal partît autonomist di racuelte,
tra diestre e çampe
Tal mês di Avrîl o publicavi
la idee, che no je nancje dome mê, che a coventaressin doi partîts furlans, un
disìn di “diestre” e un disìn di “çampe”. Al è naturâl che i concets di “çampe”
e “diestre” a van tignûts cun dutis lis risiervis che e impliche la societât di
vuê.
Tal mês di Lui il periodic
di Identitât e Inovazion, “Gnovis pai autonomiscj”, in part in relazion a chê
idee, al publicave un articul li che al declarave che la impostazion di çampe e
je par sô nature contrarie aes particolaritâts locâls e duncje al autonomisim:
in struc si pues citâ chescj doi passaçs, ancje se si racomande di lei dut
l’articul.
“... è necessario
rendersi conto che il pensiero di sinistra è quanto più lontano da una coerente
posizione autonomista”
“Pur non negando la
esistenza di movimenti etnici dai connotati radicali e rivoluzionari, dobbiamo
osservare che in ogni regione dove vi sono forti spinte all’autonomia i
movimenti autonomisti maggioritari si ispirano ai principi dell’autonomismo
popolare. In Trentino, in Sudtirolo, in Baviera, in Val d’Aosta, in Catalogna,
nei Paesi Baschi le forze politiche autonomiste maggioritarie si ispirano ad un
coerente sistema di pensiero che trova le sue ispirazioni nei principi
dell’autonomismo popolare: la sussidiarietà, l’autogoverno, la difesa dei
valori e delle particolarità locali.”
In struc par Identitât e
Inovazion al è interessant il concet che a sedin doi partîts furlans
(“autonomiscj”, ma no je une definizion mê): dome che chel di çampe al sarès
minoritari e incoerent, chel popolâr al sarès maioritari e coerent. No pensi di
interpretâ in maniere falade se o cjapi il “popolâr”, intal scrit di Identitât
e Inovazion, tant che sinonim di “conservadôr moderât”.
Adrian Cescje, tal sît web
dal Moviment Friûl, al è a pene tornât su la cuistion. In chest câs il scrit al
è ancjemò plui lunc, si racomande di leilu, ma chi si cite dome cualchi passaç.
Su la esistence di doi
partîts furlans (che ancje Cescje al definìs “autonomiscj”) al dîs:
“La presince di doi partîts autonomiscj di cheste fate e
inviarès une dialetiche produtive pe cause furlane. Za, ma chest al reste un
scheme teoric, che par deventâ realtât al varès di disponi di une realtât
furlane ben diferente di chê atuâl.”
“La consistence numeriche dai Furlans e podarès ancje esprimi
un partît autonomist di diestre e un di çampe, ma la storie di 50 agns di
politiche regjonâl e dimostre che la adesion eletorâl a un program autonomist
ben definît tant che tâl e je rivade massime intor dal 5% in Friûl.”
“Fin che la culture autonomiste no devente egjemoniche in
Friûl (e o stenti a crodi che lu deventi in timps curts), la division dal
autonomisim intune formazion di diestre e intune di çampe ben struturadis
e je un lus che no podìn permetisal.”
Duncje par Cescje e sarès une pussibilitât teoriche di vê doi partîts
autonomiscj, ma te pratiche al è impussibil e la uniche oportunitât politiche e
je dade dal Moviment Friûl.
La mê riflession e je cheste: la valutazion che in Friûl dome il 5% de
popolazion e je sensibile a un partît autonomist (risultâts dal MF) e je
confuartade di dâts sperimentâi.
In dut câs o ai la percezion che in realtât la “culture autonomiste” e sedi
za egjemoniche in Friûl, e di passe sessante agns. Tal 1947 pre Josef Marchet
al scriveve:
“...i furlans a son, sì,
autonomiscj, almancul il novante par cent, ma no metin man al tacuin nancje par
bati un telegram”
E, telegrams o no telegrams,
vôts al Moviment Friûl o no vôts al Moviment Friûl, a son stadis tantis
vitoriis parziâls:
- la emigrazion, cundut che e je ancjemò (e no si fevele di jê cemût
che al coventarès), no à plui l’impat traumatic di une volte;
- lis sclavitûts militârs e in gjenerâl la presince des fuarcis
armadis in Friûl si son sbassadis une vore;
- la Universitât dal Friûl e je
stade istituide, in complès e je une buine universitât, in cualchi câs
ecelente, ancje se in maniere paradossâl i cjamps dulà che e funzione piês
a son propit chei leâts ae lenghe e ae identitât furlane;
- il Friûl al è dentri intune
regjon autonome cun statût speciâl, ancje se cun capitâl Triest;
- la lenghe furlane e je tutelade
a nivel regjonâl e statâl, ancje se lis leçs di tutele in pratiche no
vegnin lassadis funzionâ.
Chescj a son ponts fondamentâi dal “autonomisim storic” e a son scuasi
dutis vitoriis: parziâls, si sa. Il nazionalisim talian o l’antifurlanisim no
àn pierdût dal dut, anzit a restin simpri un grum pericolôs. Ma ancje se a son
vitoriis dome parziâls, al sarès stât impussibil otignîlis se il supuart de
popolazion al fos stât dome chel dal 5% cjapât dal Moviment Friûl. O calcoli
plui juste la stime di Marchet, di un supuart dal 90% de popolazion, ancje se
cuntun impegn avonde bas.
Il probleme al è: parcè il partît autonomist che al à vût plui sucès te
storie politiche furlane al è rivât dome tor dal 5% dai vôts, se l’amôr dai
citadins furlans pe lôr tiere e pe lôr identitât al è clâr e sintût e se la
poie (almancul ideâl) aes bataiis pe difese dai valôrs e dai dirits dai furlans
e je dal 90%?
La fuarce di pression dai partîts e dai centris di podê talians e je
dome une part de rispueste.
O pensi che par vignî fûr di cheste situazion a coventin doi partîts
furlans, un clamìnlu “conservadôr” e un clamìnlu “progressist”.
O pensi ancje che si vedi di vignî fûr de logjiche “autonomiste” o
“furlaniste” par passâ a une logjiche “furlane”: invezit di formulâ principis
teorics, magari ancje juscj e coerents, par che la int ur ledi daûr, i partîts
furlans a àn di partî de societât furlane di vuê, par rapresentâle.
O crôt che al coventi un partît furlan “conservadôr moderât”: al podarès
vê un sucès eletorâl, ancje maioritari, cemût che e argomente Identitât e
Inovazion e cemût che al à za nasât ancje il president de Regjon Renzo Tondo
(che però fin cumò pal Friûl e pe lenghe furlane al à fat dome dams). Di là dal
sucès eletorâl, però, al sarès un partît che al cambiarès une vore pôc la
realtât di vuê, propit pal fat di jessi “conservadôr” e “moderât”.
O crôt che ce che al covente di plui al sedi un partît furlan “di çampe”
che al sedi espression de part plui vive e proietade al futûr de comunitât
furlane: che al puarti a nivel politic chel Friûl diferent che al è za a nivel
sociâl. Nol impuarte che al vinci o che al pierdi lis elezions: dome il fat che
al esisti un partît dal gjenar al sarà la clâf che e permetarà di rompi i
ecuilibris e che e oblearà dute la classe politiche a confrontâsi pardabon cui
furlans.


text:
dimecres, de juny 21, 2006
Un cuatri dîs in patrie
Doman o torni dal vecjo Friûl. No viodi l'ore di sintâmi inte taverne e gjoldi un pôc di fresc, in citât no tu crodis trop cjalt che al bute sù l'asfalt e trop che tu ti scjinfis ancje a fâ dome cuatri pas. Po ben, o ai ancje robe di studiâ... vuê o ai fat un esam di eletroniche e sperin ben, cualsisei vôt al va ben, no mi free plui nuie de medie ma dome di finî... un ch'al scrîf cussì al à di jessi za agns che fâs la univ; invezit no, si pol dî che o ai pene scomençât. E je int che no samee preocupade di stâ ca dîs agns, e, no par jessi raziscj, ma un grum a son dal sud; jo no podi fâ cussì, mi samee di robâ, o ai gole di cjatâmi un lavôr, e comprâ une machine, pò magari une cjase (no scherzi, ma al è tipic di un furlan :D). plui che altri o vares voe di lâ vie de Italie, o sinti tancj che disin no a un lavôr tal forest: jo tra un lavôr tal forest e un in Italie no varès dubis; tra un tal forest e un in Friûl cualchi dubi, ma sielzares simpri il forest. Forsit vevi di lâ a fâ l'universitât in Austrie come che fasevin i vecjos...
dimarts, de juny 20, 2006
Friûl - Catalogne
Eh sì, a la fin al è rivât cualchidun, il mitic Dree... che mi à ancje metût tai leams dal sô blog che al è aromai une istituzion. Il fat al è che ancje Internet, come il mont, al è piçul, soredut pe lenghe furlane... no crôt che si rivedi ancjemò a cent sîts inte marilenghe... po ben, al è ancje par chist che o scrivi par furlan, se o oraressi fâ un blog seguit, I'd rather use english and perhaps I would have also tons of visits... ma chist invezit al è un diari personâl, un sfogo. Ma par restâ in argoment, plui mi informi sui catalans e plui ju invidi... ciert no si podin fâ paragons, lôr son un toc impuartant de Spagne, e son tancj, nô pôcs e masse fûr man... ma par esempli cuissà se viodarin mai un sît come VilaWeb - Diari Electrònic Independent, un gjornâl, ancje dome in rêt dut par furlan. Mah... si scugne crodigi, ma no lu viôt tal futûr, se no tu scomencis a insegnâ ai zovins a scrivi e a lei a scuele.
Intant il studi al va indevant, e sperin a rivedin ancje i risultâts... e che no sedin come chei de Italie, che e je suete e si alzin masse i comedons
Intant il studi al va indevant, e sperin a rivedin ancje i risultâts... e che no sedin come chei de Italie, che e je suete e si alzin masse i comedons
dissabte, de juny 10, 2006
Balon
Aromai ca il clima al è in plen che dai mondiâi di balon in Gjermanie, ma se chês altris voltis o podevi cjalamiju in pâs sul divan, cumò a soi ancjemò a sudâ sui libris, e al larà indevant almancul par un mesut. Par fortune (me) che la RAI no à i bêçs par comprâ dutis lis partidis, par cui o sin a une partide ogni dì e vonde, ancje se mi romp lis balis che a decidin lôr ce mostrâ, dome parcè che zuie al Brasîl e àn di mostrâle. Mah, mi stoi simrpri interessant mancul al balon, miôr il basket o lis bunis vecjis machinis/motos; lì se zirin sols al mancul a riscjin il cûl, no dome un zenoli che si comede. E po no soi mai stât tant tifôs talian, ancje se i furlans a'nd àn judât un casin l'Italie, baste pensâ a Bearzot from Uanis, Friûl; cuissà magari a vignaran fûr ancje ca come in Spagne lis nazionals regjonals, mi plasarès viodi une selezion furlane. Starin a viodi, pò sigûr che cualchi bevude cui amîs si fasarà. E al è chel l'impuartant, nomo?
Subscriure's a: Missatges (Atom)


text:
Transnistrie: domande di indipendence sul esempli caucasic
Propit l’esempli dât de Ossezie meridionâl e de Abkhazie al à tornât a stiçâ la tension ancje in Transnistrie. Si trate di une striche di tiere scliçade jenfri Ucraine e Moldove, che sul plan formâl e je part di chest secont stât, ma che e gjolt di une indipendence di fat zaromai di agns. La Transnistrie, là che e vîf la plui part de popolazion russofone de Moldove, e veve proclamât la sô indipendence ancjemò intal 1990 e daspò di un conflit cuintri de Moldove e à metût sù une republiche par so cont, cuntun Parlament e un guvier indipendent. Ancje cheste regjon, compagn de Ossezie meridionâl e de Abkhazie e gjolt de poie russe. Se la Europe e vûl pardabon la pâs e à di ricognossi la nestre indipendence, al à dite il president de Transnistrie, Igor Smirnov, intal pandi dute la sô poie aes dôs autoproclamadis republichis caucasichis. Cul ricognossi la indipendence e il dirit a vê un stât di chescj popui – al à dite Smirnov – si larà a garantî la sigurece e il svilup di ducj. Il president de Moldove, Vladimir Voronin, al à domandât la colaborazion des istituzions europeanis par saltâ fûr di cheste situazion in maniere pacifiche. Il president rumen, Traian Basescu, al à denunciât che il nivel de tension te zone al è une vore alt e al è pardanon il pericul che la situazion e scjampi di man.
Font: Nationalia, 22/08/08; Le Courrier des Balkans, 13/08/08


text:
Italie: riclam dal Parlament european pe politiche sui rom
Cun 336 vôts a pro, 220 cuintri e 77 astignûts il Parlament european al à fate buine une risoluzion là che si condane la politiche dal guvier talian su rom e sinti, in particolâr pes schedaturis inviadis in diviers localitâts talianis dai membris di chestis comunitâts. Pai rapresentants dal guvier talian si trate di acusis cence fonde. Intant a son daûr a cressi, ancje a nivel talian, lis protestis di citadins e associazions cuintri des azions decidudis dal ministeri pal interni tai confronts di rom e sinti.
Font: Sucardrom, 01-11/07/08; Repubblica, 10/07/08


text:
Formadi
Il formadi al è un derivât dal lat, otignût fasint precipitâ la caseine. Il formadi si pues mangjâ fresc o invecjât.
Par fâ il formadi si met il lat in t'une cjalderie e lu si scjalde a 25-33 °C; podopo si zonte il cai, une sostance chimiche gjavade fûr dal stomi dai ruminants ancjemò di lat. Il cai al fâs coagulâ la caseine che e precipite sul font de cjalderie. Si oten cussî une paste che e covente a fâ un grum di gjenars di formadi:
- Formadis frescs, che si fasin lassant le paste in grops grues, che e vegnin striçâts e impastâts; e an dentri une vore di aghe e e van mangjâts in curt o metûts tal frigo (scuete, strachin, mozzarele, mascarpon)
- Formadis cuasi dûrs, che si fasin masanant la paste in tocs plui piçui, che e vegnin fracâts e metûts a stagjonâ (caciote, provolon)
- Formadis dûrs, che si fasin rompint le paste in tocuts picinins, che e vegnin cuets a 50-60 °C e mesedâts di continuo; l'impast che si oten al ven fracât, salât e lassât invecjâ par cualchi mês (latarie, Montâs, emmental) o an (grana, parmigjan).


text:
Pe Patrie 9.000 amîs sul Muselibri
Un biel ricognossiment pe «La Patrie dal Friûl»: intal mês passât o sin rivâts a 9.000 iscrits ae nestre pagjine Facebook. Un imprest che nus permet di seguî di plui la atualitât (ancje se la nestre passion e je la riflession), metisi in contat diret cui letôrs e fâsi cognossi. Come cuant che, a Otubar, publicant un sempliç cartel cui erôrs fats de Ferrero-Nutella, o sin stâts citâts dal Corriere della Sera.
IL SFUEI_Il cûr de nestre testade al reste simpri il sfuei, che al à il compit di tirâ dongje e di fâ ordin in dutis chestis informazions che nus vegnin, stimolâ cun riflessions e fâ servizis gjornalistics che i altris no fasin (nol fos altri par chel voli furlanist che o vin dome nô).
IL SÎT_Po dopo al ven il sît www.lapatriedalfriul.org, che al à funzion di archivi, li che si puedin cjatâ ducj i articui jessûts, a partî dal mês dopo de publicazion. (Si met ancje cualchi anticipazion dal mês in cors, par dâ une cerce).
IL SISTEME_Un sisteme editoriâl, duncje, che si è insiorât tant tai agns in gracie dal sfuarç de redazion, pal plui volontari. Un sisteme che si podarès infuartî e miorâ: lis ideis che o vin a son tantis.
Par fâ chest però o vin bisugne de vuestre man: abonaitsi e fasêt cognossi il nestri gjornâl ai amîs. «Par un Friûl plui furlan»! ❚ ✒ Redazion


text:
Su la
emitente privade Folk Radio di S. Peterburc si è inviade une
trasmission informative setemanâl in lenghe ingriane, che e va in
onde ogni vinars in trê diviersis fassis oraris. L’ingrian (o
ižoran) al è un lengaç de famee finiche origjinari de Ingrie,
regjon storiche bagnade dal mâr Baltic che in dì di vuê e je part
de Federazion Russe. La trasmission e propon lis gnovis plui
impuartantis de Ingrie, ma ancje chês che a rivin di altris
nazionalitâts de famee finiche tant che carelians, finlandês e
estons. Lis informazions a son po proponudis ancje par rus. Si trate
di une iniziative no di pôc se si pense che, in dì di vuê, a
fevelâ l’ingrian a son sì e no uns 150 personis, o sei plui o
mancul un decim di cheste piçule comunitât nazionâl.
Font:
Finugor, 04/03/14


text:
FURLANS DI DOMAN
10/12/12
Preiere di Nadâl
Ven jù Signôr
dal to cîl di glorie,
ven a comedâ la nestre storie.
Ven jù Signôr
in cheste puare Tiere,
là che a regnin
svindic, fam e vuere.
Ven jù Signôr
a sfantâ la pôre e il scûr,
a morestâ e a sclipî il nestri cûr.
Ven jù ancje vuê
come chê dì a Betlem,
ven a viodi dal puar
e di chel che al zem.
Ven jù in chest mont
simpri plui forest:
dome cu la tô gracie
si podarà meti in sest.
Ven jù Signôr
dal to biel cîl stelât,
ven a viodi dal mont
che al è malât.
Ven jù Signôr
a fânus il grant regâl
dal perdon e de pâs
come tal prin Nadâl.
pre Antoni Beline
Apontaments, recensions e incuintris
Daspò de presentazion uficiâl dal progjet – par cure de Cjase editore Forum e de Associazion Giorgio Ferigo, che e à publicât un cofanet cuntun volum e 4 cd – che si è tignude a Udin ai 27 di Novembar, ai 18 di Dicembar li dal “Palamostre” di Udin, aes 8 e mieze di sere si tignarà une serade in onôr di Giorgio Ferigo e dal Povolâr Ensamble. La serade e sarà dedicade aes musichis e ai tescj dal grup, cu la intenzion di fâ cognossi lis cjançons dal Povolâr.
Di terra e di ghiaia
Ai 31 di Zenâr al vignarà presentât un gnûf volum edit da la associazion “La Grame”, par cure di Susi Corazza e Giulio Simeoni dal Dipartiment di Storie e tutele dai Bens Culturâi dal titul “Di terra e di ghiaia”. Il libri al trate de storie dal Friûl prime de dominazion romane. Intal libri a vegnin mostrâts i risultâts di ducj i studis fats intai ultins 30 agns, in maniere divulgative e vierte a ducj: de nassite dal paisaç monumentâl, al disvilup e a la fin de ete dai cjastelîrs, la forme insediative che e à caraterizât dute la protostorie dal Friûl, struturis che inmò vuê a son ben visibilis inte plane furlane. Par informazions: aclagrame@libero.it
Jessi… come il “purcit di Sant Antoni”
Tes nestris cjasis no mancjin luianiis, salams o sopressis e, cuant che si fevele di persut, il pinsîr al va simpri a chel di Sant Denêl (cence nuie gjavâ a chel di Sauris).
Pensant al purcit, al persut e a Sant Denêl no si pues dismenteâ che propit culì, tal cûr dal Friûl, si cjate une glesie dedeade a Sant Antoni, protetôr dai contadins, dai arlevadôrs e dai nemâi, ma soredut preât par vuarî dal fûc che al puarte il so non, val a dî l’Herpes zoster. Al è par chest che pitôrs e scultôrs lu rapresentin o cul fûc in man o cuntun purcitut Ogni an, ai 17 di Zenâr, i nemâi a vignivin benedîts e metûts sot de Te Ete di Mieç, come in tancj altris paîs ator pe Italie, a Sant Denêl e jere presinte la fraterne di Sant ai pelegrins. Chest Ordin al veve il permès di tirâ sù dentri dai paîs i purcits che, cuntun campanel tal cuel, a podevin cori libars e jessi nudrîts de comunitât. I Antonians a podevin fâlu par vie che cul gras di chescj purcits si faseve l’onzint par chei che a vevin l’Herpes zoster, o fûc dal Sant.
Come che al capite dispès, cheste tradizion e à lassât une olme te lenghe furlane.
Cui no si isal mai sintût dî, di zovin, dal pari o de mari: “Tu sês propite come il purcit di Sant Antoni”? I zovins, come il purcitut dai Antonians, a son simpri indenant, no àn tiere ferme, a van ator ca e là cui amîs dismenteantsi di vê une cjase. Par chest, cuant che a tornin tart, si sintin dî cussì, ma par fortune lôr… Sant Andree e je une zornade come une altre!
Stefania Agostinis
Scriptorium Forojuliense, une scuele gnove par une art antighe
La publicazion di chest libri nus à dât il sburt par fondâ il Scriptorium Forojuliense, la scuele par amanuens dal Friûl-VJ.
Sabide ai 17 di Novembar, aes 6 di sere la scuele e je stade presentade a la int. Public des grandis ocasions cuntune sale riunions plene di studiôs, passionâts e ancje curiôs, seneôs di cognossi cuâi che a saran i progjets che chest gnûf sodalizi al à metût in vore pal 2013. Impuartantis lis autoritâts presintis, oltri che i parons di cjase, il sindic di Ruvigne Mirco Daffara, ancje il President de Provincie di Udin Pietro Fontanini, compagnât dai assessôrs Adriano Piuzzi e Elena Lizzi, che e à ancje fat di santule de serade, il president dal consei provinciâl Marco Quai e l’assessôr a la culture de Regjon
Elio De Anna. A son intervignûts pre Tonin Cjapielâr, plevan e vicepresident dal Scriptorium e il prof. Angelo Floramo, president, che adun cul Grant Priôr dal Ordin neotemplâr dot. Grandis a àn metût in evidence la impuartance di un sodalizi che al viodi
de scriture intun contest storic cussì fertil e cjamât di tradizion come che al fo il teritori dal Patriarcjât di Aquilee, che sul so troi la associazion e à voie di continuâ. L’amanuens Roberto Giurano, anime e ideatôr de iniziative, al à ufi ert al public sponts interessants su la art de biele scriture, doprant ancje bielis imagjins metudis a disposizion de Biblioteche Guarneriane di Sant Denêl, za pronte par impuartantis iniziativis di colaborazion. Tal grant public ancje l’assessôr regjonâl Claudio Violino e il conseîr Enio Agnola.
Paolo Marcuzzi
Il Missus, la tradizion musicâl patriarcjine tal Nadâl in Friûl
La novene di Nadâl in Friûl e je di simpri stade caraterizade dal cjant dal Missus. Tant che la int no diseve mai “O voi a la Novene di Nadâl”, ma “O voi al Missus”.
Il Missus al è un toc di Vanzeli (Lc 1,26-38), che al conte il fat de Anunciazion: l’agnul Gabriel che al va di Marie e i conte de nassite di Gjesù. Il test latin al tache propit cussì: Missus est Angelus Gabriel a Deo… (L’agnul Gabriel al è stât mandât di Diu…). E la prime peraule dal test i da il non a la Novene.
Cheste tradizion si cjate dome in Friûl, stant che par dut il mont catolic la Novene si le à simpri celebrade in maniere diferente. Cemût culì ise cheste origjinalitât? Grancj studis e ricercjis no son mai stâts fats, a part un articulut di mons. Giuseppe Vale dal 1905. Bisugne lâ indaûr te Ete di Mieç, cuant che te glesie aquileiese si jerin svilupâts e a jerin une vore doprâts i “Drammi sacri”.
Midiant di sacris rapresentazions si riproponevin, in cjant, i moments plui significatîfs de vite di Gjesù. Di chescj “Drammi sacri” o ricuardìn i plui innomenâts: Planctus Mariae, Visitatio Sepulchri, Resurrectio e Rappresentatio in Annunciatione beatae Mariae Virginis (Il Lament de Madone dapît de Crôs, La Visite al Sepulcri, La Resurezion, e la Anunciazion).
A la fin dal 1500 subit dopo dal Concili di Trent, il patriarcje Francesc Barbaro al abolì la liturgjie aquileiese e ancje chestis rapresentazions, ma al fo il stes patriarcje che al fasè traspuartâ il cjant dal Missus de fieste de Anunciazion a la Novene di Nadâl, lassant in bande la part che e rivuardave la visite e Elisabete e sostituint la Antifone “Salve clara” cul Responsori Jesus Christus. Te forme atuâl, duncje, al è di sigûr di chel timp che si celebre in cheste maniere la Novene.
La tradizion furlane a ‘nd à tramandadis une vorone di melodiis patriarcjinis dal Missus che, come che al scriveve pari Pellegrino Ernetti, munic benedetin “sono assai suggestive e venerande quasi tutte in modo dorico e spontaneamente armonizzate dallo stesso popolo che improvvisa la medesima armonizzazione con un gusto davvero raro e singolare” (RDU n. 4 luglio 1978 pag. 8).
Dongje des melodiis patriarcjinis o vin ancje tancj Missus che autôrs di ogni ete a àn componût in maniere plui elaborade par coros e par cantôrs plui alenâts. Si son spiticâts a componi: G.B. Tomadini, Zorzi, Pecile, Comencini, Girardi, Candotti, J. Tomadini, Marzona, Franz, Cossetti, Foraboschi, Pigani, Trinko, Perosa, De Lorenzo, O. Rosso… e al dì di vuê Giuliano Fabbro cu la Nunziade. Un patrimoni inestimabil che al sarès ben che la Diocesi e fasès fâ, in merit, un studi aprofondît e curât e une ricercje minuziose e precise cun publicazion di ducj i Missus popolârs e di autôr, prime che dut si pierdi.
Al displâs che al dì di vuê, ta chest mont frenetic, ancje chestis tradizions venerandis e splendidis a vegnin simpri plui butadis di bande e lassadis colâ. In non di ce? Di plui cunfusion e baldorie e vueit…
pre Roman Michelot
Belenos, la divinitât panceltiche venerade a Aquilee
venerade tes planis de penisule Iberiche fin jenfri il scûr dai boscs de Galie, vie sui tumui
antîcs de Britanie, tai cerclis di piere de Irlande, sui crets dal Balcans fint a Beograd, la citât blancje, e plui jù ancjemò, jenfri i Galatoi de Anatolie. E massime in Aquilee. Protetôr da la Citât, lu vioderin scombati plui di cualchi volte parsore dai siei muraons, involuçât intune flame di fûc, come che nus contin lis cronachis dai antîcs. Nus restin altârs e lastris di piere a lui dedeadis, cul so non e lis sôs preieris. Il pelegrin che al ves seguît il flum Akilis, che al à dat il non a la citât di Akileia, al sarès rivât a la plane
dal Lusinç, e po dopo al Vipau, il Flum Frêd, come che lu clamavin i latins, e vie, di aghe
in aghe al Danubi e sù insom, come che al contave il grêc Strabon, fin a la rive di un mâr grandonon, inglaçât, là che il cjâf cuviert di flamis dal Diu Belenos si poie e la sô lûs, al contat cu la aghe, si solidifiche in lagrimis di ambre. Che propite traviers Aquilee e jentrave tal circuit comerciâl dal Imperi roman: talisman potent cuintri ogni mâl, chê piçule piere brunide e conservave dute la fuarce e il misteri dal soreli. Inte gnot nere e paurose dal Solstizi di Unvier, cuant che frêt, scûr e glace a somein vinci su la vite, e la gnot, lungje plui che mai, e par vê glotude ogni sperance di salvece, i nestri antenât a piavin i fûcs parsore dai cuei, a fasevin rondolâ rovedis ferventis di flamis jù pa lis cuestis dai monts, clamant a grande vôs chel Diu parcè che al tornàs a scjaldâ la Tiere, puartant la sperance che l’Om nol sarès stât condanât a vivi par simpri involuçât dai braçs de Muart. Il timp di chê fieste al durave un mês, dai 6 di Dicembar ai 6 di Zenâr, culminant inte gnot dai 24, cuant che il Sol Invictus dai romans, il Belenos dai Celts, la Lûs dai popui indoeuropeans e deventà la Sante e Mistereose Gnot dai Cristians. Magjiche, plene di sugjestions che nus compagnin indaûr di secui, ingerdeade intun glimuç di rituâi, crodincis, maraveis che la Glesie Mari di Aquilee e à savût meti adun tal so milenari percors di Evanzelizazion dai popui sogjets a la sô Catedre. Nus restin i simbui e lis figuris di chel Diu antîc, platât daûr dai nons di sants, e dai rituâi: Nicolau, che al ven fûr dal bosc compagnât dai Krampus, Sante Luzie, Siore de Lûs, il Nadalin che al bruse planc tal fogolâr, là che a restin in spiete dute la gnot i spirts dai antenâts, e la Pasche Tafanie, cui siei pignarûi e lis Cidulis, e la benidizion de Aghe e dal Fûc, par che il Diu de Vite al rivi a vinci ancjemò e par simpri su la pôre de Muart. Par une ufierte di sâl, aghe, fen dongje dal camin di cjase, come che ancjemò e fâs la canaie in spiete, il regâl dal Sant al disvele il so passaç cjase par cjase. E ancje nô, che no vin mai pierdude chê anime frutine, spietìn tal scûr che la flame no si distudi. Bon Nadâl a ducj.
Agnul Floramo
Pardabon un Bon Nadâl e un Bon 2013
maniere o in chê altre a àn segnât la vite des personis. A nivel personâl, ma ancje, o disarès, a nivel public. O stin passant un moment di profonde trasformazion intal mût di vivi, dât dal fat che simpri di plui o vin di fâ i conts cun ce che al sucêt inte societât, inte
economie e inte politiche. Intun mont che al cor plui di corse di nô, o vin forsit di fermâsi
un momentut par cirî di capî miôr ce che o podìn fâ par nô e par chei altris.
In sostance, o vin di fâ ducj la nestre part in cheste vite e in chest mont: impegnâsi inte
vite privade ma ancje in chê publiche, puartâ indenant lis nestris ideis, cun passion e perseverance, cirint di dâ il nestri contribût in maniere costrutive. Mi somee naturâl duncje, fâus insiemit cui auguriis di Bon Nadâl e di un bon 2013, fâus ancje l’auguri e la esortazion a impegnâsi, scomençant, parcè no, magari scrivint alc, une opinion, un pinsîr ancje par Crôs di Aquilee, par fâ deventâ il sfuei un vêr moment di incuintri e di scambi di opinions.
Par intant, auguris di cûr a ducj!
Cinzia Collini


text:
La
assessore pe culture dal guvier dal Aragon, Dolores Serrat, e à
presentât i contignûts dal disen di leç che al larà a cjapâ il
puest de leç su lis lenghis fate buine a pene tal 2009. Il test al
varès di rivâ al esam dal parlament regjonâl intal mês di
Setembar. La leç cumò in vore e calcole l’aragonês e il catalan
lenghis propriis dal teritori e a ‘nt garantìs l’ûs intai
rapuarts cu lis aministrazions publichis e, in maniere parziâl,
ancje tes scuelis. Il guvier regjonâl, cumò intes mans de diestre
spagnoliste (PP) e dai lôr aleâts regjonaliscj dal PAR, al à però
decidût di limitâ i dirits che la leç su lis lenghis e previodeve,
cussì chei che prime a jerin dirits garantîts cumò a dipendaran de
volontât des diviersis istituzions. Par esempli i citadins a podaran
doprâ lis lôr lenghis propriis par comunicâ cu lis aministrazions
locâls, ma chestis no saran obleadis a rispuindi te stesse lenghe.
Catalan e aragonês a restaran inte scuele, ma no tant che lenghis
veicolârs pal insegnament. Cun di plui, intal test de propueste, e
sparìs la peraule “catalan” e al so puest si dopre “lenghe
aragonese de aree orientâl dal Aragon”. A sparî a son ancje i doi
organisims di riferiment pes lenghis propriis dal paîs, o sei la
Academie de lenghe aragonese e la Academie aragonese dal catalan, che
a vegnin sostituîts di une sole Academie aragonese de lenghe. La
iniziative e à jevât daurman la proteste des associazions ativis
intal cjamp de promozion dal catalan, unidis inte organizazion
Iniciativa Cultural de la Franja, che e denuncie sei lis limitazions
ai dirits di cui che al fevele par catalan o par aragonês, sei la
disparizion dal non “catalan” che pûr al è ricognossût di dute
la comunitât sientifiche.
Font:
VilaWeb, 19/06/12; La Vanguardia, 19/06/12; Europa Press, 18/06/12


text:
No je però dome la oposizion a fevelâ di elezions dubis, dal moment che i stes osservadôrs de OSCE a àn segnalât la mancjance di almancul trê elements di fonde par un vôt regolâr, ven a dî: la separazion tra lis ativitâts istituzionâls dal guvier e chês dai partîts che lu formin; la esistence di regulis che a permetin un confront eletorâl paritari tra ducj i partîts in cjamp; e la imparzialitât dai mieçs di comunicazion. La crisi istituzionâl e podarès deventâ ancjemò plui marcade intant de riunion parlamentâr pal insediament dal president de Republiche, cuant che ancje i elets de Union Democratiche pe Integrazion a podaressin no presentâsi par protestâ cuintri de decision dal partît di maiorance relative VMRO DPMNE di imponi un candidât pe presidence cence abadâ ae lôr domande di sielzi cualchidun che al podès rapresentâ sei la maiorance macedone che la minorance albanese.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
16/05/14
Macedonie: oposizion e albanês critics, legjislature za in crisi
No je però dome la oposizion a fevelâ di elezions dubis, dal moment che i stes osservadôrs de OSCE a àn segnalât la mancjance di almancul trê elements di fonde par un vôt regolâr, ven a dî: la separazion tra lis ativitâts istituzionâls dal guvier e chês dai partîts che lu formin; la esistence di regulis che a permetin un confront eletorâl paritari tra ducj i partîts in cjamp; e la imparzialitât dai mieçs di comunicazion. La crisi istituzionâl e podarès deventâ ancjemò plui marcade intant de riunion parlamentâr pal insediament dal president de Republiche, cuant che ancje i elets de Union Democratiche pe Integrazion a podaressin no presentâsi par protestâ cuintri de decision dal partît di maiorance relative VMRO DPMNE di imponi un candidât pe presidence cence abadâ ae lôr domande di sielzi cualchidun che al podès rapresentâ sei la maiorance macedone che la minorance albanese.


text:
Dutis lis
fuarcis politichis baschis a àn domandât al prin ministri spagnûl
Mariano Rajoy (PP) di ritirâ la sô propueste di riforme eletorâl
che e previôt che inte Comunitât Autonome Basche e in Navare a
puedin votâ dutis chês personis che a varessin lassât chestis dôs
areis par vie che si sintivin spauridis des ativitâts di ETA. Cundut
che no si à ancjemò un cuadri definitîf des personis interessadis
di chest proviodiment, al è ancje cui che al fevele di passe 200 mil
personis. Une cifre che no si sa ben di dulà che e salti fûr, ma
che e à puartât ducj i partîts no dome a dubitâ dal so leam cu la
realtât, ma ancje a acusâ il PP di vê imbastît la propueste dome
par incressi il scjars bacin eletorâl che al à intal Paîs Basc. E
se la oposizion dai partîts de çampe indipendentiste basche e dai
nazionaliscj moderâts dal PNV e jere dade par scontade, ancje i
socialiscj (PSE – PSOE) a son lâts jù une vore pesants intal
comentâ il progjet dal guvier spagnûl. Une cifre di chê fate, a àn
fat savê chei dal PSE, e pues forsit vignî fûr cul meti adun ducj
i funzionaris statâi, i militârs e i poliziots che a son stâts
mandâts a lavorâ intal Paîs Basc par cualchi an, i students che
dopo vê frecuentât lis universitâts baschis a son tornâts a
cjase, i trasfertiscj spagnûi che a àn lavorât intal Paîs Basc e
i lavoradôrs che une volte pensionâts a àn sielzût di tornâ
intai lôr paîs di divignince. Cjapâ dentri dute cheste int, a àn
zontât, e je une ofese pes veris vitimis di ETA.
Font:
Naiz:, 30/07/12


text:
I efiets de Brexit su lis nazionalitâts dal Ream Unît
Il 52% dai citadins britanics che ai 23 di Jugn a àn partecipât al referendum par decidi se restâ o no dentri de Union Europeane al à votât par che il Ream Unît si gjavi fûr de Union. Daûr dal dât complessîf si platin però risultâts une vore diferents a seconde de comunitât teritoriâl clamade al vôt. Cussì, se in Ingletiere, in Cornualie e in Gales al à vinçût il front a pro de jessude de Union, si à votât NO in Irlande dal Nord (56%), in Scozie (62%) e a Gjibraltar (96%). Chest al à stiçât une rieste di reazions che i lôr efiets ultins a restin ancjemò ducj di capî. Un dai fronts plui cjalts al è propit chel de tignude dal Ream Unît cussì cemût che lu cognossìn.
Nancje une setemane dopo dal vôt, la prime ministre scozese Nicola Sturgeon (SNP) si è cjatade cul president de Comission Europeane, Juncker, cun chel dal Parlament Schulz, e cui rapresentants dai grups principâl de assemblee par manifestâ la intenzion de Scozie di restâ dentri de Union e par resonâ su cemût rivâ al obietîf. Par cumò nissun di lôr al à mostrât disponibilitât a sostignî il percors di separazion de Scozie dal Ream Unît, massime par vie des pressions fatis dal president francês Hollande e dal prin ministri spagnûl Rajoy, spaurîts dal efiet che l’esempli scozês al podarès vê par Catalogne e Corsiche. A vuê, la ipotesi e je chê di un gnûf referendum su la indipendence in Scozie, ma la sô organizazion e dipendarà une vore dai gnûfs ecuilibris politics daûr a definîsi.
Inmò plui ingredeade la situazion in Irlande dal Nord là che la jessude de UE e invertìs il procès di svicinament sociâl, economic e politic in vore tra la part meridionâl e chê setentrionâl de isule e e torne a jevâ lis tensions. A front di une maiorance a pro de Union Europeane e dal pericul che si torni a militarizâ il confin tra Nord e Sud, i rapresentants dal Sinn Féin a àn proponût di zovâsi de pussibilitât di un referendum su la riunificazion de isule proviodude dai acuardis di pâs dal 1998. Une propueste boçade dibot de segretarie di stât pe Irlande dal Nord, Theresa Villiers, che e à palesât cussì sei la posizion dal guvier conservadôr britanic, sei de aree unioniste nordirlandese.
In Gales, là che è à vinçût il “Brexit”, pai nazionalitaris dal Plaid Cymru «il vôt al à cambiât dut ancje sul plan dai rapuarts internis», metint su la taule la pussibilitât de indipendence. Il prin ministri galês, il laburist Jones, nol concuarde, ma al è dacuardi che il risultât dal referendum al puarte a riviodi i ecuilibris dentri dal Ream. A front dal risi che il Gales al vegni trasformât intune sorte di provincie inglese, Jones al sburte par une revision dal implant statâl in sens simpri plui federâl, cun incressite dal autoguvier galês.
Gjibraltar. Fabian Picardo, ministri in cjâf di Gjibraltar, al domande un regjim separât di adesion ae UE pal so teritori, che al vûl restâ intal Ream Unît ma cence isolâsi dal rest de Europe. Une ipotesi une vore dificile di meti in vore. ❚
✒ Carli Pup


text:
Juste cualchi zornade prime di chest incuintri il Parlament ongjarês al veve ricevût e dât la sô poie a di une declarazion unitarie metude jù des organizazions principâls de minorance magjare de Slovachie, in particolâr de Conference dai Ongjarês de Slovachie e dai partîts MKP e Most – Hid. Intal document i firmataris si declarin citadins slovacs di nazionalitât ongjarese, a manifestin la volontât di svilupâ une clime di comprension e di tolerance tra i doi popui, e a domandin la avualiance tra lis dôs lenghis e un sisteme di autoguvier regjonâl plui fuart.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
18/10/12
Europe centrâl: mobilitazion des minorancis ongjaresis
Juste cualchi zornade prime di chest incuintri il Parlament ongjarês al veve ricevût e dât la sô poie a di une declarazion unitarie metude jù des organizazions principâls de minorance magjare de Slovachie, in particolâr de Conference dai Ongjarês de Slovachie e dai partîts MKP e Most – Hid. Intal document i firmataris si declarin citadins slovacs di nazionalitât ongjarese, a manifestin la volontât di svilupâ une clime di comprension e di tolerance tra i doi popui, e a domandin la avualiance tra lis dôs lenghis e un sisteme di autoguvier regjonâl plui fuart.


text:
No son mancjâts i problemis nancje intant dai incuintris tra i rapresentants dal guvier di Belgrât e chei dai comuns a maiorance serbe dal Cossovo. Chescj ultins, di fat, a fasin fature a gloti l’acuardi sotscrit dai doi guviers e a domandin che la Cort Costituzionâl di Belgrât e intervegni par dî se il pat al è compatibil cu la Costituzion serbe. Cundut des posizions diferentis (i rapresentants de minorance a àn ancje domandât l’intervent de Russie par che ju judi a blocâ la metude in vore dal acuardi), ae fin si à rivât almancul a cjatâ un acuardi su cualchi pont. Il prin ministri vicjari serp, Aleksandar Vučić, al à di fat dite che il sisteme legjislatîf dal Cossovo al jentrarà in vore in maniere graduâl intai comuns là che e vîf la minorance, ma l’esercit cossovan nol jentrarà ta cheste aree e la Serbie e larà dilunc a finanziâ il sisteme sanitari e chel scolastic. Cun di fat l’acuardi tra i doi paîs, al à zontât Vučić, nol previôt di nissune bande che i comuns a maiorance serbe a vedin di rispietâ la costituzion dal Cossovo.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
24/05/13
Cossovo: pidiments pal acuardi su la minorance serbe
No son mancjâts i problemis nancje intant dai incuintris tra i rapresentants dal guvier di Belgrât e chei dai comuns a maiorance serbe dal Cossovo. Chescj ultins, di fat, a fasin fature a gloti l’acuardi sotscrit dai doi guviers e a domandin che la Cort Costituzionâl di Belgrât e intervegni par dî se il pat al è compatibil cu la Costituzion serbe. Cundut des posizions diferentis (i rapresentants de minorance a àn ancje domandât l’intervent de Russie par che ju judi a blocâ la metude in vore dal acuardi), ae fin si à rivât almancul a cjatâ un acuardi su cualchi pont. Il prin ministri vicjari serp, Aleksandar Vučić, al à di fat dite che il sisteme legjislatîf dal Cossovo al jentrarà in vore in maniere graduâl intai comuns là che e vîf la minorance, ma l’esercit cossovan nol jentrarà ta cheste aree e la Serbie e larà dilunc a finanziâ il sisteme sanitari e chel scolastic. Cun di fat l’acuardi tra i doi paîs, al à zontât Vučić, nol previôt di nissune bande che i comuns a maiorance serbe a vedin di rispietâ la costituzion dal Cossovo.


text:
Ai
14 di Avrîl la plateforme pai dirits linguistics Queremos
Galego e à inmaneât une iniziative di
proteste denant dal tribunâl superiôr di justizie de Galizie a
Coruña cuintri de sentence che e à boçât une buine part de
ordenance dal Comun di Lugo sul ûs istituzionâl de lenghe
galiziane. Il tribunâl al à contestât ducj i passaçs dal test là
che no si faseve riferiment al castilian (spagnûl) par vie che
cualchidun al varès podût calcolâju come un ricognossiment de sole
uficialitât dal galizian, e fintremai il passaç là che si definìs
il galizian tant che lenghe proprie de Galizie. Un decision che par
Queremos Galego
e je fondade su prejudizis linguistics che a vuelin mantignî il
galizian intune cundizion di inferioritât rispiet al castilian.
Intun document inviât ai dirigjents dai orghins judiziaris, la
organizazion e critiche la sentence par vie che in plui di jessi
contrarie ae volontât de maiorance de comunitât galiziane e va
cuintri ancje de normative locâl, statâl e comunitarie sui dirits
linguistics.
Font:
Sermos Galiza,
14/04/16


text:
Volt
Il volt (simbul: V) e je une unitât derivade dal Sisteme Internazionâl che misure la diference di potenziâl o la fuarce eletromotrice. Il non al ven di chel dal fisic talian Alessandro Volta (1745–1827), inventôr de pile voltaiche, la prime batarie chimiche moderne.
Definizion[cambie | modifiche il codiç]
Il volt al è definît come la diference di potenziâl jenfri di un condutôr cuant che une corint di un ampere e dissipe un watt di potence. Duncje, e corispuint a m2 · kg · s-3 · A-1, o se no ancje a un joule di energjie par coulomb di cjarie, J/C.
Definizion cun la junzion di Josephson[cambie | modifiche il codiç]
Dal 1990 il volt al è mantignût a nivel internazionâl pes misurazions pratichis doprant l'efiet Josephson, dulà che valôr convenzionâl al ven doprât pe costant di Josephson, fissât de 18esime Conference gjenerâl sui pês e lis misuris come
- K{J-90} = 0.4835979 GHz/µV.


text:
Ai
27 di Jugn al è stât publicât il sest rapuart su la metude in vore
intal Ream Unît dal acuardi internazionâl sui dirits economics,
sociâi e culturâi. Tal document si marche cun preocupazion la
mancjance di misuris concretis de bande des autoritâts britanichis
par garantî e par promovi l’ûs dal gaelic irlandês inte Irlande
dal Nord. Il Comitât autôr dal rapuart al racomande duncje la
metude in vore di une leç specifiche par garantî chescj dirits, su
la fonde di ce che a previodin ancje i acuardis di pâs dal Vinars
Sant. Te stesse zornade al è jessût ancje il rapuart anuâl dal
comissari pe lenghe gaeliche che al riferìs dutis lis mancjancis
intal rispiet dai dirits linguistics che si àn intes sîs conteis
dal Nord. I doi documents a àn puartât la organizazion pe lenghe
Conradh na Gaeilge a invidâ lis autoritâts locâls e chês
britanichis a intervignî cuntune legjislazion complete pe tutele e
pe promozion dal irlandês.
Font:
CnG,
28/06/16


text:
EiTB
– la radiotelevision publiche de Comunitât Autonome Basche – e
darà plui spazi al euskara tai notiziaris e tai programs informatîfs
di ETB2 [bi],
Radio Euskadi e Radio Vitoria. Lu à decidût la direzion de cjadene
radiotelevisive dopo di une campagne svilupade di diviersis realtâts
dal associazionisim basc. La linie di riferiment e sarà chê di
rispietâ la sielte linguistiche dal intervistât. Chest al vûl dî
che sui trê canâi radiotelevisîfs che a trasmetin par spagnûl,
l’intervistât al podarà fevelâ ancje par euskara e lis sôs
declarazions a laran po in onde sottituladis o dopleadis.
Font:
El Correo,
06/07/15


text:
La agjenzie
Bòrd na Gàidhlige e à metût adun pal guvier scozês il secont
plan nazionâl pal gaelic che al varès di cuvierzi la dade 2012 –
2017. I contignûts dal document strategjic a son stâts presentâts
ta chestis zornadis a Edimburc dal ministri scozês pe istruzion, pe
sience e pes lenghis, Alasdair Allan. Un dai prins obietîfs al è
chel di puartâ di 400 a 800 ad an il numar dai fruts che a
frecuentin lis scuelis primariis cul gaelic tant che lenghe veicolâr.
Par rivâ a di un tant si previôt di incressi la formazion dai
insegnants inta cheste lenghe, di judâ di plui i professôrs che za
a insegnin par gaelic e chei che a vuelin passâ dal insegnament par
inglês a di chel par gaelic. Lis azions a saran centradis massime
intes areis là che il potenziâl di incressite de lenghe al è plui
fuart e, dongje de istruzion, a tocjaran ancje l’ûs dal gaelic in
cjase, tra i fruts, intai mieçs di comunicazion, intes arts, inte
culture e intal turisim.
Font:
Gaelport, 02/07/12